text:
Øll føroysk fiska- og frystivirki eru góðkend av brunamyndugleikunum, men eingi krøv eru til sprinklaraskipanir, sum tískil heldur ikki eru settar upp nakrastaðni. Sløkkiliðsstjóri ivast eisini í, hvussu ein tílík skipan hevði virkað í einum høgum bygningi.
– Tað var frammi at seta sprinklaraskipan upp, tá vit bygdu frystihúsið í Ánunum, men tað varð av ongum. Nú fara vit sjálvsagt at eftirmeta støðuna, sigur Eyðun Rasmussen frá Christian í Grótinum samtakinum.
– Hetta verður helst sum eftir eldin umborð á Athenu, tá herd krøv komu frá myndugleikunum til øll skip um sprinklaraútgerð, leggur hann afturat.
Tað er ikki bara Varðin Pelagic á Tvøroyri, sum onga sprinklaraútgerð hevði í framleiðslubygninginum, og sum uttan iva kundi minkað um vandan fyri umfatandi eldi. Tað tykist ikki, sum um nakað av nýggju ella stóru virkjunum kring landið hava sprinklaraútgerð, tí tað er einki krav um tað.
Og tað er heldur ikki eitt sjálvsagt krav frá myndugleikunum at seta tílíka skipan upp.
– Sprinklaraskipanir virka ikki so væl í høgum bygningum, tí hitin hevur so ilt við at røkka upp, sigur Kartni Jacobsen, sløkkiliðsstjóri í Tórshavnar Kommunu.
Brot úr longri grein í Dimmalætting hesa vikuna


c: text/html

text:
Annfinnur í Skála
Annfinnur í Skála er søgufrøðingur, málfrøðingur og rithøvundur. Annfinnur varð føddur í Havn 20. septembur 1941. Foreldrini eru Jóhanna M. Skaale (f. 1906), fødd Joensen úr Innistovu á Trøllanesi og Sigfried Skaale (f. 1906 + 1977) úr Havn. Kona Annfins var Súsanna á Brúsoyri (f. 1947 - 2004), Msc í sjúkrarøkt. Tey hava tveir synir: Ragnar (f. 1976) og Gilli (f. 1982). Annfinnur hevur verið lærari í søgu, enskum og fornaldarfrøði á Føroya Studentaskúla og HF-skeiði síðan 1975. Í 2001 fekk hann Mentanarvirðisløn M. A. Jacobsens fyri fagrar bókmentir.
Útgávur[rætta | rætta wikitekst]
Annfinnur hevur skrivað hesar bøkur saman við øðrum ella einsamallur
- Føroyskt mál og støða tess í hf- og studentaskúlanum. (Álit skrivað saman við Jonhardi Mikkelsen, Ann Ellefsen, Jógvani Mørkøre og Póli Jespersen). Føroya Skúlabókagrunnur. Tórshavn 1990.
- Ensk-føroysk orðabók (saman við Jonhardi Mikkelsen og Zakariasi Wang). Stiðin Tórshavn 1992.
- Stjórnarskipanarmálið 1946. Keldur til Føroya søgu. 1994. Føroya Skúlabókagrunnur. Tórshavn 1994.
- Frá stórkríggi til heimskríggj 1918-1939. Føroya Skúlabókagrunnur. Tórshavn 1994.
- Søga Týsklands 1918-1939. Lýst við keldum. Føroya Skúlabókagrunnur. Tórshavn 1994.
- Donsk-føroysk orðabók (saman við Jonhardi Mikkelsen, Honnu Jacobsen og Zakariasi Wang. Stiðin. Tórshavn 1998.
- Heimurin forni 1. Hjá dvørgum í Niðafjøllum. Sprotin. Tórshavn 2000.
- Heimurin forni 2. Ferðin til Zambora. Sprotin. Tórshavn 2000.
- Føroysk-ensk orðabók (saman við Jonhardi Mikkelsen). Sprotin. Tórshavn 2008.
- Ensk-føroysk orðabók (endurskoðað og nógv víðkað) (saman við Jonhardi Mikkelsen). Sprotin. Tórshavn 2008.
Heiðurslønir[rætta | rætta wikitekst]
- 2001 - Bókmentavirðisløn M.A. Jacobsens fyri fagrarbókmentir.
Keldur[rætta | rætta wikitekst]
- www.rit.fo - Rithøvundafelag Føroya, Limir

robotstxt: allowed

filter: keep


text:
Karin Jóhanna Leitisstein Knudsen lýsir í ph.d.-ritgerð persónlig og samfelagslig viðurskifti, ið eru avgerandi fyri, hví konur flyta úr Føroyum til Danmarkar
Frá 01. januar í ár er barsilsskipanin broytt. Millum broytingarnar er longt barsilstíðarskeið, og at pápar ikki kunnu geva mammuni barsilsdagarnar, ið eru oyramerktir til teir. Í hesum sambandi hevur Kvinnufelagið bjóðað løgfrøðinginum Jóonnu Djurhuus í Mettustovu at fortelja um lógina og greiða frá teimum nýggjastu broytingunum. Høvið verður at seta spurningar. Allar kvinnur eru…
Mikukvøldið skipar Kvinnufelagasamskipan Føroya fyri tiltaki um pensjónir, har kvinnur fáa boðskapin inn við skeið. Felagið bjóðar tveimum óheftum serfrøðingum at greiða frá. Ein lógarkøn gevur okkum eina pedagogiska gjøgnumgongd av pensjónum sum heild, og Jan Otto Holm, óheftur fíggjarráðgevi, greiðir frá, hvat vit skulu hava í huganum, tá ið vit velja pensjónir og tryggingar.…


text:
Jens Meinhard Rasmussen, formaður í Reiðarafelagnum fyri Farmaskip (RFF), og Páll Hansen, formaður í Maskinmeistarafelagnum, undirskrivaðu í gjár semju um teir tríggjar sáttmálarnar millum feløgini. Talan er um ein yvirskipaðan sáttmála fyri handilsskip og tveir sersáttmálar fyri frálandaskip.
Við semjuni verða sáttmálarnir longdir til 1. mars 2019 við ávísum broytingum. Eftirlønin hækkar 1. mars 2017 við 1 % til 9 % og aftur 1. mars 2018 við 1 %, so eftirlønin tá er á 10 %. Tilsaman hækka løn og eftirløn við ávikavist 2,2 % fyrra árið og 2,3 % seinna árið. Hetta er sama hækking, sum feløgini á privata arbeiðsmarknaðinum hava fingið í hesi samráðingarrunduni.
Samráðingarnar gingu væl, og RFF fegnast um, at semja varð um nýggjar sáttmálar við Maskinmeistarafelagið, áðrenn galdandi sáttmálar ganga út.
Fríggjadagin hesa vikuna byrja samráðingar millum Fiskimannafelagið og RFF. Eingin fundur er enn avtalaður við Føroya Skipara- og Navigatørfelag.


text:
Bók um samband millum tónleik, sálarfrøði og heilagransking
Sanne Storm hevur saman við øðrum skrivað bókina: "Musik, krop og følelser. Neuroaffektive processer i musikterapi", sum nýliga er útkomin.
Heilsufremjandi møguleikarnir, sum eru í tónleiki, eru komnir fram í ljósið. Í bókini verður sett orð á, hvussu tónleikur og tónleikaterapi kunnu hjálpa til við at taka hond um samfelagsuppgávur í sambandi við fyribyrging, viðgerð og endurmenning.
Hetta er fyrsta bók á donskum, sum setur sjóneykuna á samanhangin millum tónleik, menningarsálarfrøði og nýggja heilagransking.
Bókin gevur nýggja vitan og íblástur til fakfólk, m.a. tónleikaterapeutar, sálarfrøðingar, námsfrøðingar, og psykoterapeutar, og annars til øll við áhuga fyri tónleiki og terapi.
Sanne Storm hevur skrivað kapittul 13: "Den menneskelige stemmes stimulering af krop og psyke, - psykodynamisk stemmeterapi mod prenatal angst og depression."
Bókin er grundað á gransking hjá høvundunum, sum eru: Bolette Daniels Beck, Charlotte Lindvang, Colwyn Trevarthen, Susan Hart, Erik Christensen, Ulla Holck, Helle Mumm, Karen Marie Thoby, Stine Lindahl Jacobsen, Ulla Johanna Setterberg, Annette Møller Larsen, Karina Struve, Hanne Mette Ochsner Ridder, Ilan Sanfi, Sanne Storm, Niels Hannibal, Julie Exner og Lars Ole Bonde.
Charlotte Lindvang og Bolette Daniels Bech hava ritstjórnað bókina. Sí umrøðu her
Sanne Storm hevur fingið stuðul til gransking í Granskingargrunninum og Sjúkrakassagrunninum. Les um tær verkætlanirnar her og her


text:
Prisurin á WTI olju sáttmálum høgur.
Prísurin á WTI oljufutures er í morgun 74,10 dollar/tunnu. Prísurin hevur ikki verið hægri teir seinastu 10 mánaðirnir.
Sáttmálar um keyp og sølu av olju til veiting í oktober eru vorðnir munandi dýrari teir seinastu 10 mánaðirnar.
Ein tunna av amerikansku WTI olju til veiting í oktober kostar í Asia í morgun 74,10 dollars. Hetta er 21 cent meira enn fríggjadagin, tá hon hækkaði við 1,3 prosentum.
Fleiri orsøkir eru til, at prísirnir á WTI futures eru øktir. Oljan verður keypt og seld í dollarum, og er hesin fallin. Harafturat eru vónirnar til heimsbúskapin bjartari nú, enn tær hava veri teir seinastu mánaðirnar.
Prísurin á WTI olju sáttmálum var hægstur tann 11. juli 2008, tá ein tunna kostaði 147,27 dollars, áðrenn prísurin fall niður á 32,40 dollars tann 19 desember í 2008.
Hetta er áleið hægsta støði síðani 21. oktober 2008.
Kelda: Bloomberg News


text:
2/22/09
Mahalia Jackson - gospel so tað sang eftirí!
Sum vera man, er ein øgilig rúgva av gomlum vinyl plátum í slíkum handlum, har meginparturin er nakað forferdiligt bras. Men so eru eisini glottar í millum, og um ein leitar nóg leingi, so kann ein vera somikið heppin at finna nakrar ella kanska fleiri góðar plátur tilsamans. Tað gjørdi eg nú ein dagin. Mest sovori frá 80unum. Av eini ella aðrari orsøk finst ein øgilig rúgva av 80ára plátum í slíkum handlum, hetta er eftir øllum at døma nakað, ið lítil eftirspurningur er eftir. Ella tað giti eg bara.
Hvussu enn er og ikki, so fann eg sovori sum Talking Heads, Foreigner, Jean Michel Jarre, Julee Cruise, Roxy Music, Peter Gabriel, Bruce Springsteen, Dire Straits, Toto, A-Ha, The Cars, Donna Summer, Gorky Park (!), Tracy Chapmann o.a. Altso bæði sovori "ordiliga"-gott, og eisini sovori "stuttligt at eiga á plátu"-gott.
Tvær plátur sum eg var serliga fegin um at finna, vóru eisini millum tær elstu. Ein pláta við sangum hjá Woody Guthrie ("This Land Is Your Land" nevnist hon, eftir kenda sanginum) og so ein "Greatest Hits" hjá mætu amerikonsku gospel songkvinnuni Mahalia Jackson. Og hesa plátuna eri eg øgiliga fegin um. Hon sær soleiðis út:
Mahalia plátan hevur longu verið undir nálini nakrar ferðir tilsamans, og hvørja ferð havi eg verið sum nevsligin. Havi sitið (ella staði) í andakt og lurta, og tað er meiri enn so komi fyri at eg havi havt hug til at lyfta hendur upp, taka tað uppaftur sum hon syngur, rópa okkurt spontant ("halleluja!" ella "amen!", hvussu ger man?) ella kanska enntá tveita meg á gólvið og spjálka í ovfarakæti...ok hatta síðsta var í meira lagi, men okkurt fái eg so hug til at gera! Kanska renna út á gøtuna, og broyta heimin stig fyri stig...
Mítt poeng er at Mahalia Jackson sang GOSPEL, so tað darraði eftirí! Tað er ólukksáliga nógv sum nú á døgum gongur undir heitinum "gospel", men tað er sanniliga ikki alt sum er gospel. Gospel merkir okkurt við "tey góðu tíðindini", og Mahalia hon dugdi at bera tey góðu tíðindini, soleiðis at ein trýr hvørjum orði! Tað er stutt sagt púra hol í høvdið so væl hon dugdi at syngja. Sang við eini tílíkari innliving, at eg havi ikki hoyrt nakað tílíkt aðrastaðni.
Fór mær innar á Wikipedia, at kanna nærri um hana, og har stendur m.a at hon var fødd í 1911 og doyði í 1972. Tvs. hon hevur bæði verið her og er farin avstað aftur fyri fleiri árum síðani. Men hon lat okkurt eftir seg, ið fer at liva leingi afturat. Tað rokni eg við. Hon flutti til Chicago sum 16 ára gomul, og fór beinavegin at syngja. Tað gekk skjótt tann rætta vegin, og tilsamans innspældi hon 35 plátur fyri Columbia Records.
Tó at tað gekst henni væl tónleikaliga, so hevði hon eisini sítt at dragast við í lívinum. Hon giftist blaðung við einum keðiligum manni sum var gamblari, og sum vildi hava hana eisini at syngja annað enn gospel (av peningaligum ávum). Men hon noktaði at syngja annað enn gospel, og í 1941 var hon skild frá manninum. Eg skal ikki billa mær nakað inn, ei heldur spekulera ov nógv, men at vera svørt fráskild kvinna í USA fyrst í 40unum? Tað krevur sína kvinnu. Vildi eg hildi...
Seinni var Mahalia skýrd at vera "The Queen of Gospel Music" og tá hon andaðist í 1972, var minnishald hildi í bæði Chicago og New Orleans. Túsundtals fólk møttu upp og bóðu henni farvæl. Coretta Scott King, einkjan eftir Martin Luther King Jr., helt røðu til minnis um hana og segði m.a at hon var "...a friend - proud, black and beautiful".
Nøkur ár frammanundan, tá King sjálvur var á lívi, segði hann soleiðis um røddina hjá Mahaliu Jackson;
"A voice like hers comes along once in a millennium."
-Martin Luther King Jr.
Hetta er ein av hennara fantastisku sangum. Hann er á omanfyri umrøddu plátu og eitur "The Upper Room":
1 comment:
Rørandi samdur,takk fyri at minna meg á hana. Eg fekk eina stóra tónlistauppliving við at dustsúgva You Tube fyri Mahalia sangir - hesin er ein sum fær ein og hvønn forherdaðan persón at tára: http://www.youtube.com/watch?v=8eiI52WluF0&feature=relatedReplyDelete
Haldi at Gopel er nakað so ræðuliga kitsj - eg pínist vanliga av at hoyra hesi smaksleysu kórini fy for den ledeste tað er ringur smakur - Mahalia er the Real Thing!!!!
Kim S.


text:
05 01, 2018 | Tíðindi3. mio til FarGen Á donsku fíggjarlógini fyri næsta ár stendur, at tríggjar milliónir verða latnar til føroysku FarGen-verkætlanina. Hetta er sambært avtalu millum Sjúrð Skaale, fólkatingsmann Javnaðarfloksins, og Kristian Jensen, fíggjarmálaráðharra. Hetta er triðju...
09 06, 2017 | TíðindiÚrslit av føroyskari gransking í altjóða tíðarriti Føroysk gransking við til at avdúka møguligar orsøkir til bipolara sjúku. Í greinini verður viðgjørt, hvussu tað at nýta ílegur frá avbyrgdum fólkasløgum kann verða við til at skapa nýggja vitan um týdningarmiklar...


text:
Kommunala Arbeiðsgevarafelagið hevur í heyst tríggjar evnisdagar um sáttmálar á eldraøkinum. Fyrsti evnisdagurin var í Mentanarhúsinum í Fuglafirði týsdagin 31. oktober, og í november vera tveir á Hotel Hafnia í Tórshavn - týsdagarnar 7. og 14. november, har leiðarar og starvsfólk koma saman at verða kunnaði um galdandi sáttmálaviðurskifti. Allir dagarnir eru fullteknaðir.
Hvør evnisdagur er skipaður við framløgum, men lagt verður eisini upp til kjak um viðkomandi ásetingar í sáttmálanum, eins og, hvussu vit dag og dagliga arbeiða í mun til ymsu ásetingarnar.
Endamálið er fyrst og fremst, at luttakararnir koma at kenna tær mest týðandi ásetingarnar og avbjóðingarnar í sáttmálunum fyri eldraøkið: sáttmálar okkara við Heilsurøktara- og Heilsuhjálparafelagið – og í sáttmálunum, sum Fíggjarmálaráðið hevur við Felagið Føroyskar Sjúkrarøktarfrøðingar, Fysio- og Ergoterapeutfelagið, umframt Kost og Føðslufelagið.
Evnisdagarnir eru viðkomandi fyri tey starvsfólk í umsitingum, sum nýta viðkomandi sáttmálar í sínum arbeiði, eins og leiðarar, deildarleiðarar og álitisfólk, ið virka á eldraøkinum.


text:
24-02-2016
Sambært stakfyriskipanunum er galdandi fyri øll akfør, at berievni hjá dekkunum skal samsvara við hægst loyvda ástrýstið.
Somuleiðis skulu dekkini vera gjørd til í minsta lagi toppferðina hjá akfarinum.
Tá koyrt verður við heilárs- ella vetrardekkum (M+S merkt) á bilum, er tó galdandi at hesi skulu vera egnaði til í minsta lagi 160 km/t (Q-merkt), hóast toppferðin á bilinum er hægri.
Harumframt er galdandi í Týsklandi, at í slíkum førum skal bilurin vera útgjørdur við einum klistrimerki, sum stendur í sýnsfeltinum hjá føraranum, og sum vísir hægst loyvdu ferð hjá dekkunum sum eru á bilinum. Sí leinkju.
http://daeksikkerhed.dk/vinterdaekmaerkat-tyskland


text:
Bjarti gørt sáttmála við HB
1. lið20-07-2017 - Jónfinn Petursson
Ungi og evnaríki málverji okkara, Bjarti Vitalis Mørk, hevur imponerað so mikið, at hann nú hevur fingið sáttmála við barndómsfelagið.
Bjarti, ið er 16 ára gamal, hevur rættiliga gjørt um seg í ár við dystum bæði fyri U18 og 1. deildarlið okkara.
Hóast sín unga aldur hevur hann eisini verið óbrúktur eykaleikari tríggjar ferðir higartil hjá Effoliðnum.
Vit fegnast um at hava fingið sáttmála við enn ein av okkara egnu evnaríku talentum og gleða okkum at fylgja honum í komandi tíð.


text:
Um stjórnarsamráðingarnar eftir valið í Eysturríki í gjár enda við, at ÖVP, sum størsti flokkur, skipar stjórn, og leiðarin Sebastian Kurz verður samveldiskanslari, verður hann yngsti ríkisleiðari í heiminum. Sebastian Kurz er 31 ár.
ÖVP bleiv stóri vinnarin á valinum við 31,4 prosent at atkvøðunum. Tað er ein framgongd upp á góð 7 prosent í mun til valið í 2013.
Orsøkin til, at ÖVP fekk eitt so gott úrslit, er fyrst og fremst, sambært útlendsku tíðindastovunum, at flokkurin hevur givið lyftir um, at Eysturríki skal skipa sín flóttafólka- og innflytarapolitikk nógv strangari í framtíðini. Lægri loft fyri tal av innflytarum og lægri peningarligar játtanir til innflytarar eru nøkur av lyftunum.
Úrslitið av valinum:
ÖVP: 31,36 % (23,99 % í 2013)
FPÖ: 27,35 % (20,51 %)
SPÖ: 26,75 (26,82 %)
Tey grønu: 3,32 % (12,42 %)
NEOS: 4,96 % (4,96 %)
PILZ: 4,14 %


text:
Í 2007 flutti gøtumaðurin Petur Páll Mikkelsen aftur til heimbygdina. Fyri hann er G! Festivalurin nærum størsta hæddarpunktið á árinum.
- Eg gleði meg til hesar dagarnar og til stemningin og at vera saman við fólki. Tað er ein stemningur, sum byrjar langt áðrenn. Fólk byrja at gleða seg longu um várið og tað er heilt sikkurt hæddarpunktið á árinum fyri bygdafólki.
- So gleði eg meg eisini til at døtur mínar koma við eini rúgvu av vinfólki og húsið er fult av fólki alt vikuskifti. Tað er sjálvdan at eg hyggi at skránni, her er altíð so nógv fólk, at eg heldur siti og hugni mær her. So búgvi eg so tætt við at eg hoyri konsertinar kortini, men sjálvandi um Eivør spælir, so má man oman at lurta eftir henni.
- Eg royni at fyrireika sum best ber til við at sláa græsplenuna so at tey nógvu tjøldini fáa staðið og so ruddi eg sum best so øll passa inn í míni lítlu hús.
- Annars haldi eg, at G! fyrireikingin í bygdini er øgliga góð fyri samansjóðingina í bygdini. Tað eru so øgiliga nógv fólk, sum hjálpa til og fyrireika í døgunum uppundir og tað gevur ein góðan stemning, ikki bara í Gøtu men í allari kommuni. So av tí sama styrkir tað nógv um samanhaldið í kommuni.
- Eitt G! eg minnist serliga væl var eitt árið at veðrið var so ræðuliga ringt at alt bleiv avlýst. Froðbiar Sóknar Blues Orkestur búði í havanum hjá mær og teir skuldu spæla, men veðrið var so ringt, at teir ongantíð komu á nakran pall at spæla. Einasta konsert teir spældu tað árið var unplugged í stovuni hjá mær.
- Sjálvandi er tað øgiliga ergriligt tá veðrið ikki riggar, tí tað er sjálvandi stuttligari at ganga og njóta sólskinið, men tað má man bara taka við, tí vit búgva jú í Føroyum. Men tá sita allir gestinir bara inni og tað er ein heilt annar hugni. Tá man býr so tætt uppá sum eg geri, so fær man allar konsertinar við alíkavæl, so tað bilar ikki so nógv hóast alt.


text:
Sera skeg at síggja Norton spæla við í hesum spoof. Tað gevur tí meir eitt følisi fyri at tað kemur frá tí ordiliga filminum xD
Hehe, festligur. "You hit my belly huuhhhhhh...."
Eg forvæntaði ein seriøsan trailer, og so kom hasin tjúkki fram :P
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Fleiri hava gjørt vart við, at uppskotið til fiskivinnunýskipan bæði er drúgt og fløkt, og Høgni Hoydal ásannaði eisini í formansfrágreiðingini, at uppskotið umrøður nógv viðurskifti, sum krevja tøkniliga vitan og útrokningar.
Tað ber ikki til at gera fiskivinnulóggávu uttan slíkt. Í formansfrágreiðingini legði Høgni Hoydal fram eitt yvirlit yvir teir tríggjar høvuðstættirnir, sum hava verið mest frammi.
Her er stutta útgávan við spurningum og ivamálum í fiskivinnunýskipanini:
1. Stovnsrøkt og burðardygg veiða:
- Uppskotið er at fylgja fylgja lívfrøðiligum tilmælum og langtíðarætlanum fyri ymsu stovnarnar.
- Uppskotið er at fara til kvotuskipan fyri fiskiskap í føroyskum sjógvi. Tó fiskidagaskipan fyri útróður.
2. Treytir fyri virðisøking og virksemi í Føroyum
- Feløg og einstaklingar, ið hava rættindi at fiska skulu vera búsitandi og skattskyldug í Føroyum. 4 ára skiftistíð. Herdar treytir til skatting og vinningsbýti.
- Fiskur skal landast í Føroyum – minst 75%
- Alt skal til lands (høvd, ryggir, uggar, livur, rogn og innvølir). 4 ára skiftistíð.
- Veiða skal bjóðast út til føroysk virki – í minsta lagi 60 %.
- Øll manning skal fylgja sáttmálum hjá føroysku manningarfeløgunum, gjalda skatt og hava arbeiðs- og uppihaldsloyvi í Føroyum.
- Útflutnings-/innflutningskredittur verður skipaður (frystur fiskur o.a.)
- Munandi peningur verður sett av til at menna virðisøking og nýskapan kring landið.
- Betri eftirlit, revsireglur og góðskukrøv. Forhondsgóðkenning, tá ið bjóðast skal.
- Tilfeingisgjald skal gjaldast fyri at fiska, har ein tilfeingisrenta er. Antin við útboði ella við ásettum gjaldi av bruttovinningi.
3. Atgongd at fiska og at bjóða seg framat
- Feløg/fólk hava atgongd – ikki knýtt at stáli og veiðiloyvi. Tó øll skip í føroyskari skipaskráseting.
- Verandi í vinnu í dag hava fiskirættindi í mun til søguligt tal
- Nýggj rættindi verða boðin út – ein minni partur kann bjóðast út við treytum um tilknýti/virksemi í økjum í landinum.
- Antitrustreglur – ikki aftureftirvirkandi, men frameftir 12% fyri tað samlaða og millum 15 og 35% fyri einstaka fiskaslagið


text:
Dįnjal Petur Hųjgaard, Sųldarfjųršur:
Seyšaatburšur ķ lembing
Śrtak
Grundaš į svar frį 64 bóndum og seyšamonnum ķ Fųroyum viš upp til 50-įra royndum innan seyšahald, eru partar av atburšinum hjį óm višgjųrdir ķ sambandi viš lembing. Hvųrt svar er grundaš į 40-600 įseyšir, ķ mešal 202. Tį iš ęr er komin til at lemba, er breiš semja (94%) um, at ęrin fer 0,5 til 12 km (mišal 3,1-4,1 km) burtur frį hinum seyšinum ķ 1-14 dagar (mišal 2,6 5,6 dagar). Nakrir (6%) hųvdu sęš, at ęrin als ikki kom aftur. Višvķkjandi lembingarstaši eru flestu svar (73%) samd um, at ęrin fer į sama staš at lemba. Tilsamans 14% hava veriš varir viš, at vešriš kann įvirka bęši tķšina, iš ęrin er burtur, og hvat staš, ęrin fer at lemba. Um ęrin, iš skal lemba hevur gjóling frį įrinum fyri, fer hann vanliga ikki viš (56%), ella snķkir ęrin seg burtur frį honum til at lemba (41%). At ęr, iš er komin til lembing, kann taka annaš lamb aftrat sęr, hava 48% sęš, og ķ hesum fųri siga 45%, at ęrin sķšani kennist viš sķtt egna lamb, tį taš kemur. Eisini hava 38% sęš brundgelda ęr taka lamb til sķn at sśgva. Um taš hendir, at lambiš doyr stutt eftir lembing, siga 97%, at ęrin veršur verandi į stašnum, hjį deyša lambinum 1-2 dagar, ella longur.
Śrslitini verša umrųdd viš atliti til kanningar uttanlands av seyšaatburši ķ lembing.
Inngangur
Sambandiš millum móšir og lomb hjį seyšum og geitum er sambęrt Hersher et al. (1963) og Klopfer (1971) serstakt ķ mun til onnur sśgdżr. Hetta sęst į tann hįtt, at móširin knżtir eitt sera sterkt samband viš lambiš, mešan ųll onnur lomb vanliga verša haršliga burturvķst.
Ein gjųllig frįgreišing um, hvussu ęrin ber seg at ķ sjįlvari lembingini, og hvussu samskifti er millum ęr og lamb fżra tķmar aftanį, er gjųrd av Collias (1956). Hann bżtir hendingarųšina upp ķ hesi hųvušsstig:
1) Ęrin vendir sęr móti lambinum,
2) Sleiking,
3) Ljóšsamskifti bęši lamb og ęr jarma,
4) Ęrin verjir lambiš móti fremmandum,
5) Lambi reisist,
6) Fyrstu sśgvingarroyndirnar hjį lambinum,
7) Rųkt, sśgving og halalįt (samanber annars Talvu 2 og Talvu 3 ķ Addendum, har egnar eygleišingar eru uppsettar av lembing hjį fųroyskum seyši).
Ķ seksti- og sjeytiįrunum vóršu ymsar eygleišingar og kanningar gjųrdar av sambandinum millum ęr og lamb. Tjakast varš t.d. um, hvųrjir sansir hųvdu mestan tżdning. Ķ Onglandi sigur Smith (1965), at hoyrn hevur stųrsta leiklutin ķ at kenna lambiš nakaš burturfrį, tev hevur stųrstan tżdning nęr viš, og at sjónin bert hevur ein minni tżdning. Ķ Australiu koma Lindsay og Fletcher (1968) tó til ašra nišurstųšu ķ einum sonevndum T-bśri. Teirra śrslit bendu į, at um ikki ęrin eisini sį lambiš, kendist hon ikki viš taš, sjįlvt um hon kundi tevja og/ella hoyra lambiš. Ašrar kanningar ķ Onglandi av Baldwin og Shillito (1974), har tevjing varš foršaš viš skuršvišgerš hjį óm fyri lembing, sżndu, at ęrin fekk trupuleikar viš at sleikja og seinni kenna aftur lamb sķtt.
Nśverandi fųroyska seyšaslagiš, norrųni heišaseyšurin, Ovis brashyura borealis Pall, er višsettur viš ķblandingi ymstašni frį śr londunum uttan um okkum (Patursson, 1948). Flestu seyšir eru framvegis śti alt įriš og mega metast at liva sum hįlv-villir. Tķ hevur so at siga allur seyšur eisini lembt uttandura til fyri stuttum, nś alt fleiri stór seyšahśs til neyvari seyšarųkt eru bygd kring allar Fųroyar. Atburšurin hjį fųroyska seyšinum ķ lembing veršur ķ hesi grein lżstur og višgjųrdur, grundaš į svar frį 64 royndum fųroyskum seyšamonnum og seyšahaldarum.
Framferš
Umleiš 100 spurnarblųš um kyrring (sjį greinina um kyrring) og lembing vóru send 20. mai 1974 um alt landiš til bųndur og seyšamenn. Ein fyribils uppgerš varš gjųrd ķ juni 1974 sum uppgįva innan atburšarfrųši į Stųšisśtbśgvingini į Fróšskaparsetri Fųroya. Nųkur svar komu seinni śt į summariš, og eru tey tikin viš ķ hesi grein.
Śrslit
Tilsamans 64 spurnarblųš eru viš ķ hesi uppgerš. Av hesum vóru 56 viš navni og 8 uttan navn. Keldurnar eru tęr somu sum ķ greinini Kyrring og av sama spurnarblaš. Vķst veršur til Mynd 1 og Mynd 2 frį somu grein višvķkjandi keldubżti. Svarini til teir einstųku spurningarnar er sżnd ķ Talvu 1.
Spurningar og svar ķ samband viš atferš hjį ęrini ķ lembing
Višgerš
Lembingin hjį seyši veršur av Fraser (1926) lżst sum ein rųš av instiktum iš fylgja hvųr ųšrum į ein fastlagdan hįtt:
1) ęrin fer fyri seg sjįlvan,
2) hon ger sęr eina lembingar-song,
3) lembingin fer fram,
4) ęrin sleikir og ger lambiš reint og
5) ęrin vendir aftur til seyšafylgiš.
Havast skal ķ huga, at uppfatanin av instikthugtakinum er broytt nógv, sķšan Fraser var uppi į dųgum. Men uppfatan hansara kann tó viš fyrivarni nżtast ķ višgeršini kanska meira sum ein kortlegging av seyšaatburšinum ķ lembing.
Fyrsta stigiš ķ instikt-rųšini veršur nųktaš hjį fųroyska seyšinum viš taš, at 94 % hava sęš ęrnar fara 0,5-12 km (mišal 3,1-4,1 km) frį hinum seyšinum at lemba. Annaš stigiš gerš av eini song er ikki višmerkt ķ nųkrum svari. Ķ lembingartķšini aprķl-mai er gróšurin framvegis lķtil, antin taš so er ķ bųi ella ķ haga. Metast mį, at ikki er nóg mikiš av plantuvųkstri til, at ęrin kann reiša sęr ból ķ lendinum. Spurnarblųšini hava helst ikki nóg greitt spurt um henda atburš; men viš taš, at ongin kelda gevur įbendingar henda vegin, mį fyribils haldast, at hesin atburšur hjį fųroyska seyšinum er fįnašur burtur. (Til samanberingar kann annars havast ķ huga, hvussu hundur reišir sęr ból, tį iš hann leggur seg antin śti ella inni į slųttum gólvi).
Trišja, fjórša og fimta stig ķ instikt-rųšini, iš er uppsett av įšurnevnda Fraser, tykjast ųll at fara fram. (Sjį t.d. Mynd 1 višvķkjandi fjórša stigi).
Sami Fraser heldur, at um bert eitt liš ķ hesi rųš veršur órógvaš, veršur atburšurin framyvir eisini ųrkymlašur, t.d. taš at stjala lomb frį ųšrum seyši, metir hann verša eitt śrslit av órógv ķ instikt-rųšini.
Ķ spurningi 6 hava 48 % sęš, at kvišin ęr hevur tikiš annaš lamb til sķn. Hetta kann tķ tulkast sum einhvųr órógv er vanlig, tį iš ęrnar eru komnar til at lemba. Hvat kann so órógva seyšin ķ lembinartķšini? Flestu seyšir eru antin staddir so langt burtur frį fólki ķ haga ella so vanir viš fólk į bųi at fólk neyvan mega haldast at órógva seyšin ķ lembingartķšini.
Annaš, iš helst hevur stóran tżdning, er vešriš, iš sum kunnugt er sera skiftandi og ofta ilsligt ķ lembingartķšini. Tilsamans nķggju keldur (14 %) (1,14,19,22,23,33,35,43,62) nevna vešriš hava tżdning fyri, hvussu longri ęrin er burtur frį hinum seyšinum. Ķ góšum vešri kunnu ęrnar fara longur burturfrį, og brestur illvešur į, kunnu tęr verša burturstaddar ķ longri tķš.
Ķ spurningi 2 siga 73 %, at ęrnar fara į sama staš at lemba. Hvat iš sama staš merkir, er hvųrki av spyrjara ella svarara nóg vęl tilskilaš er taš innanfyri nakrar fįa metrar ella nakrar hundraš metrar?
Trupult er at grundgeva fyri, at brundgeldar ęr tķšum (38 %) taka lamb til sķn (spurningur 5). Gitingar kunnu gerast um, athetta mųguliga er samansetingin av, at geldęr eru vęl ķ holdum (vęl fyri) og mųguligari feromon-įvirkan av teim ónum, iš eru komnar til at lemba. Mest sannlķka frįgreišingin er tó helst, at hormon-tilbśning teirra vęl og viršiliga er komin į taš stigiš, at tęr eru tilreišar at taka lomb til sķn.
At trongdin er sterk til at vera heilt fyri seg sjįlva, mešan lembing fer fram, kundi spurningur 3 bent į: 41 % siga, at ęrnar snķkja seg frį egnum gjólingi (dóttir).
Tį iš ęr loksins hevur lembt, skal helst eitt samskifti byrja millum ęr og lamb, iš ger, at tey bęši verša fast knżtt at hvųr ųšrum. At hetta vanliga bert krevur nakrar fįar dagar, sęst m.a. frį greinini um Kyrring. At ęrin sjįlv roynir at knżta seg til lambiš, hóast taš onki ger, sęst ķ spurningi 4, har 97 % hava sęš ęrina verša 1-2 dagar į sama staš, hóast lambiš doyši.
Smith (1965) nevnir haraftrat fyribrigdi, at ein ęr ķ lembing veršur verandi, har vatniš fór. Henda eygleišing er eisini gjųrd av keldu nr. 44 (ķ fjallahaga).
Samantikiš kundu spurningarnir veriš settir meira nįgreiniliga upp, eins og fleiri śrslit frį ųšrum beinleišis seyšakanningum kundu veriš havd ķ huga ķ spurnarsetanini. Hóast hesi brek, tykjast tó nųkur grundleggjandi višurskifti ķ sambandi viš atburš ķ lembing hjį fųroyskum seyši at verša skjalprógvaš. Eisini geva flesu svarini tżšuligar įbendingar um taš spurda.
Eins og viš flestu kanningum av atburši hjį livandi verum gevast sjįldan svar, iš eita 100 %. Hetta tķ frįbrigdi og frįvķk frį tķ vanliga mangan eru eins vanlig. Ella sum kelda 60 tekur til:
eg rųkti 175 seyšir, og eru teir lķka ymiskir av lyndi sum fólk
Bókmentir
Baldwin, B.A. og Shillito, Elizabeth E. 1974. The effect of ablation of the olfactoyrbulbs om parturition and maternal behaviour in soay sheep. Anim. Behav. 22:220-223.
Fraser, A.H.H. 1926. Chain instincts in lambing sheep. Brit. J. Psychol. 16: 310-313.
Collias, N.E. 1956. The analysis of socialzation in sheep and goats. Ecology 37(2):228-239.
Herscher, L., Richmond, J.B. & A. U. Moore. 1963. Maternal behaviour in sheep and goats. In: H.L. Rheingold (ed.). Maternal Behaviour in Mammals, chap. 6., pp. 203-232. New York: Wiley.
Klopfer, P.H. 1971. Mother love: what turns it on? American Scientist 59(4):404-407.
Lindsay, D.R. & Fletcher, I.C. 1968. Sensory involvement in the recognition of lambs by their dams. Anim. Behav., 16:415-417.
Patursson, S. 1948. Seyšurin. Samfelagsrit, 3: 137-192. Tórshavn.
Smith, F.V. 1965. Instinct and learning in the attachment of lamb and ewe. Anim. Behav., 13:84-86.
(viš keldur nr. 1, 14, 18 og 30 eru bandfestar samrųšur gjųrdar. Kelda nr. 49 sendi eisini eina bandupptųku viš svarinum).
Heimildarfólk: tey somu sum eru nevnd ķ greinini um Kyrring.
Addendum
Hesar bįšar eygleišingar vóršu gjųrdar av lembing hjį fųroyskum seyši:
Talva 2. Eygleišing 1: Lembing uttandura (l)
27. aprķl, 1974: 5 įra gomul ęr (S8) ķ Kollafirši, eystanfyri bygdina.
Vešriš: tįmut, ongin sól, 8-9 gradir.


text:
Búskapar- og leiðsluútbúgvingar
Leisure Management
Breitt úrval av norskum útbúgvingum og skeiðum sum fjarlestur
Á heimasíðuni hjá nki-nettstudier er eitt breitt úrval av fjarlestrar-útbúgvingum og skeiðum. Talan er um útbúgvingar og skeið innan nógv ymisk øki og á ymiskum støði.
BA í International Business
Leiðslu útbúgving
Vinnulívsrættaðar yrkisútbúgvingar og skeið
Tað ber til at taka nógvar ymiskar vinnulívsrættaðar yrkisútbúgvingar sum fjarlestur. Talan er bæði um heilar útbúgvingar og einstakar lærugreinir/skeið.


text:
-
Nýggj starvsfólk settLes meira
-
Jobmatch 2017 væl eydnaðTalgildu Føroyar var enn einaferð at finna millum tær mongu fyritøkurnar, ið luttóku á Jobmatch.Les meira
-
Menningin av Talgilda Samleikanum sett í gongdFarið verður nú undir at menna Talgilda Samleikan, sum væntandi verður klárur til útflýggjan fyrsta ársfjórðing í 2019.Les meira
-
Mínboks partur av Talgildu FøroyumP/F Mínboks og Gjaldstovan hava gjørt sáttmála um, at Gjaldstovan yvirtekur skipanirnar hjá felagnum fyri 5 mió. kr.Les meira
-
Heldin 1 ár25 oktober 2017 var eitt ár liðið síðani, at Heldin formliga varð tikin í nýtsluLes meira
-
Fyrsta kunningarskrivið útkomiðKunningarskrivið vísir á støðuna í verkætlanini umframt komandi varðar á leiðini.Les meira


text:
12. PARTUR
Hvussu kanst tú koma nær til Gud?
1. Hoyrir Gud allar bønir?
Gud bjóðar øllum sløgum av fólki at koma nær til sín í bøn. (Sálmur 65:3) Men hann hoyrir, ella góðtekur, ikki allar bønir. Til dømis kunnu bønirnar hjá einum manni, sum fer illa við konu síni, „verða hindraðar“. (1 Pætur 3:7) Og tá ið ísraelsmenn hildu fram at gera tað, sum var ónt, noktaði Gud at lurta eftir teirra bønum. Men tá ein syndari angrar og umvendir seg, lurtar Gud eftir honum, eisini sjálvt um hann hevur framt grovar syndir. Tað er eyðsæð, at bønin er ein framíhjárættur. — Les Esaias 1:15; 55:7.
2. Hvussu skulu vit biðja?
Bøn er ein partur av okkara tilbiðing, og tí eiga vit bert at biðja til okkara Skapara, Jehova. (Matteus 4:10; 6:9) Og av tí at vit eru ófullkomin, eiga vit at biðja í Jesu navni, tí hann doyði fyri okkara syndir. (Jóhannes 14:6) Jehova vil ikki, at vit biðja bønir, sum vit hava lært okkum uttanat ella, sum eru skrivaðar niður. Hann vil, at vit skulu biðja av hjartanum. — Les Matteus 6:7; Filippibrævið 4:6, 7.
Jehova hoyrir enntá bønir, sum vit biðja innantanna. (1 Sámuel 1:12, 13) Hann bjóðar okkum at biðja til sín, hvørja ferð høvi býðst, eitt nú tá ið dagurin byrjar og endar, tá ið vit skulu eta, og tá ið vit hava trupulleikar. — Les Sálm 55:23; Matteus 15:36.
3. Hví koma kristin saman á møtum?
At koma nær til Gud er ikki lætt, tí vit búgva millum fólk, sum mangla trúgv á Gud og gera gjøldur burtur úr hansara lyfti um frið á jørð. (2 Timoteus 3:1, 4; 2 Pætur 3:3, 13) Tí hava vit tørv á at koma saman við okkara trúarfelagum, og teir hava tørv á at vera saman við okkum, so vit kunnu uppbyggja hvør annan. — Les Hebrearabrævið 10:24, 25.
Tá ið vit koma saman við øðrum, sum elska Gud, hjálpir tað okkum at koma nær til hansara. Møtini hjá Jehova vitnum eru frálík høvi, har vit verða styrkt við trúnni hjá øðrum. — Les Rómbrævið 1:11, 12.
4. Hvussu kanst tú koma nær til Gud?
Tú kanst koma nær til Jehova, um tú djúphugsar um tað, tú hevur lært úr Bíbliuni. Hugsa um, hvat tú kanst læra av hansara verkum, ráðum og lyftum. Bøn og djúphugsan hjálpir okkum at skilja, hvussu stóran kærleika og vísdóm Gud hevur. — Les Josva 1:8; Sálm 1:1-3.
Tú kanst bert fáa eitt tætt samband við Gud, um tú hevur álit og trúgv á hann. Men trúgv er sum ein planta, sum skal vatnast. Tú mást alla tíðina styrkja tína trúgv við at hugsa um, hví tú trýrt. — Les Matteus 4:4; Hebrearabrævið 11:1, 6.
5. Hvussu gagnar tað tær at koma nær til Gud?
Jehova hevur umsorgan fyri teimum, sum elska hann. Hann kann verja tey ímóti tí, sum kann seta teirra trúgv og vón um ævigt lív í váða. (Sálmur 91:1, 2, 7-10) Hann ávarar okkum ímóti einum livihátti, sum er heilsuskaðiligur og ger okkum ólukkulig. Jehova lærir okkum besta liviháttin. — Les Sálm 73:27, 28; Jákup 4:4, 8.


text:
Vit hava øll sæð tað. Á einari síðu í einum blaði stendur ein lýsing. Og beint við stendur ein at síggja til journalistisk grein um sama evni.
Hvat er nú hvat? Er greinin skrivað, tí at lýsarin fær hana afturfyri at lýsa í blaðnum? Ella er tað bara púra tilvildarligt samanfall?
Í øllum førum er tað ikki loyvt at fjala lýsingar í teksti, sum sær út til at vera ritstjórnað tilfar.
- Reglan, at tað týðiliga og greitt skal standa, at talan er um eina lýsing, er galdandi í øllum noðurlendsku londunum, sigur Rannvá Ragnarsdóttir, Brúkaraumboð.
Norðurlendsku brúkaraumboðini savnaðust í Karlstad tann 27. og 28. apríl at skifta orð um trupulleikan við duldum lýsingum. Breið semja er um, at hetta er ein átrokandi spurningur. Tað hevur týdning fyri brúkaran at vita, um talan er um lýsing, og hvør ið sendir eini handilslig boð, staðfestir Brúkaraumboðið.
Í Føroyum hevur samanvavsturin eisini vundið nógv upp á seg. Serliga lýsingabløð brúka tað sum agn at lokka lýsarar til, at tey kunnu skriva eina grein um eitt virki ella eina vøru. Haraftrat eru eisini sokallað tema-bløð, har tað kann tykjast ógreitt fyri lesaran, hvørjum fortreytum greinum er skrivað út frá.
Tað verður kallað samanhangslýsingar og innihaldslýsingar í teimum førum, tá ið handilsligi boðskapurin er duldur í ritstjórnaðum tilfari.
Brúkararnir hava rætt til á einfaldan hátt at kunna gera mun á, hvat ið er journalistiskt ella persónligt innihald, og hvat, ið er ætlað marknaðarførslu. Er handilsligur boðskapur í, skal tað vera lesarunum fullkomiliga greitt, sigur Rannvá Ragnarsdóttir, Brúkaraumboð, í tíðindaskrivi.


text:
Bygdarlív
Bygdafelagið Grønin varð stovnað fyri kortum við tí endamáli at fáa til vega eitt bygdahús í kommununi.
Hetta er eitt stórt tiltak, sum krevur nógvan pening, og tí er tað eitt mál, sum liggur langt frammi í tíðini.
Fyri at fáa pening til vega skipar felagið fyri bingospølum í Klaksvík. Spælt verður aðru hvørja viku. Eisini skipar felagið fyri køkutombola einar tvær ferðir um árið.
Tey, sum manna nevndina í felagnum eru:
Sigrun Sivertsen, tel: 452 049
Áshild Kjærbo
Birgir Poulsen
Tórarinn Óli Simonsen


text:
Útbyggingin av Tórshavnar Havn er í gongd. Fyritøkan J&K Petersen, ið skal gera arbeiðið, er í løtuni í ferð við at seta nýggj fólk í starv, millum annað sjafførar til tær ymsu maskinurnar, ið skulu nýtast í arbeiðnum.
Sambært leiðsluni á J&K Petersen eru 60 umsóknir komnar um størvini við at koyra maskinur, og 14 afturat eru komnar viðvíkjandi arbeiði á verksmiðjuni. Størvini skulu nú mannast sum skjótast.
- Vit eru fullkomiliga tiknir á bóli, sigur stjórin á J&K Petersen, Stein Olvur Petersen, um tær mongu umsóknirnar.
Stein Ólvur Petersen og tøknileiðarin Eyðfinn Lenvig síggja millum annað høga talið av umsóknum sum eitt tekin um, at í hvussu so er teirra vinna ikki er yvirupphitað. Teir meta, at kjakið, sum hevur verið í seinastuni um, at okkara búskapur er yvirupphitaður og at arbeiði ikki verður gjørt av tí, at nøgdin av arbeiðsfólkum og arbeiðsmegi ikki strekkir til, er bygt upp.
- Vit kunnu ikki siga annað enn, at tað er ein mýta, at man ikki kann gera arbeiði í anlegsvinnuni. Tað er ongin trupulleiki at finna fólk, sigur Stein Olvur Petersen.
- Eg trúgvi, at mýtan er bygd upp av einum ávísum lobbyvirksemi, men eg veit ikki hvar frá, sigur hann.
- Um man hyggur eftir teimum útboðunum, sum hava verið, so er tað einasta, sum eg veit, at ongin hevur bjóðað upp á Sørvágs skúla, leggur Eyðfinn Lenvig afturat, og teir báðir siga eisini, at í ongum førum er bert eitt tilboð komið, tá ið verkætlanirnar hava verið bjoðaðar út í seinastuni.
Lesið meira í blaðnum, sum kom í sølubúðirnar fríggjadagin


text:
Høgni Midjord
14.01.2018 - 13:11
Hóast tørvurin helst er størri enn áður, so merkja hjálparfelagsskapir minkandi hug at hjálpa til við hungursneyðini, ið herjar í Norður Korea.
Granskarin Håvard Mokleiv Nygård greiðir frá, at tað eru kjarnorku-bumbuhóttanir og onnur úttalilsir frá leiðaranum, Kim-Jong-Un, ið fær fólk til at halda seg aftur við at stuðla einaræðisstýrda landinum.
Veturin nærkast, og avgrøðin var óvanliga ring farna árið, og hetta fær nú avleiðingar fyri fólki, ið býr í landinum, ið nú kemur at líða hungursneyð.
Håvard greiðir frá, at stórur partur av fólkinum er bundin av matveitingini frá hjálparfelagsskapunum, men granskarin metir ikki, at stuðulin fer at økjast, nú veturin kemur.
Tað er sera høg kapping ímillum londini, ið eru tengd av matvøruveiting frá hjálparfelagsskapunum, og fleiri og fleiri velja nú at stuðla øðrum londum, heldur enn at stuðla Norður Korea, orsakað av at landið heldur fokuserar uppá at framleiða kjarnorkuvápn, heldur enn at syrgja fyri at øll í landinum fáa m.a mat, og sjúkuviðgerðir.
Sambært granskaranum, eru tað 18 teimum 25 milliónunum av íbúgvunum í landinum, ið liva í hungursneyð. 13 milliónir fólk eru sera tengd av at fáa matvøruveiting frá teimum hjálparfelagsskapum, ið higartil hava veitt stuðul til hungursrakta landið.


text:
18/2017 Uppskot til løgtingslóg um fyrisiting av sjófeingi
Uppskot frá Jógvan Skorheim um at beina málið aftur í nevnd fall 16-0-17
Broytingaruppskot nr. 1 frá løgtingsmonnunum, Bjørn Kalsø, Bárði Nielsen, Edmund Joensen, Kaj Leo H Johannesen, Magnus Rasmussen, Magna Laksáfoss, Bill Justinussen, fall 11-0-22
Broytingaruppskot nr. 2 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 16-0-17
Broytingaruppskot nr. 3 frá løgtingsmonnunum, Bjørn Kalsø, Bárði Nielsen, Kaj Leo H Johannesen, Edmund Joensen, Magnus Rasmussen, Magna Laksáfoss, fall 8-0-25
Broytingaruppskot nr. 4 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 15-0-18
Broytingaruppskot nr. 5 frá løgtingsmonnunum, Bjørn Kalsø, Bárði Nielsen, Kaj Leo H Johannesen, Edmund Joensen, Magnus Rasmussen, Magna Laksáfoss, fall 6-6-21
Broytingaruppskot nr. 6 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorhei, fall 14-0-19
Broytingaruppskot nr. 7 frá løgtingsmonnunum, Bjørn Kalsø, Bárði Nielsen, Kaj Leo H Johannesen, Edmund Joensen, Magnus Rasmussen, Magna Laksáfoss , fall 14-0-19
Broytingaruppskot nr. 8 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 14-0-19
Broytingaruppskot nr. 9 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 14-1-18
Broytingaruppskot nr. 10 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 16-0-17
Broytingaruppskot nr. 11 frá løgtingsmonnunum, Bjørn Kalsø, Jørgen Niclasen, Jákup Mikkelsen, Jógvan Skorheim, fall 15-0-18
Broytingaruppskot nr. 12 frá løgtingsmonnunum, Bjørn Kalsø, Bárði Nielsen, Kaj Leo H Johannesen, Edmund Joensen, Magnus Rasmussen, Magna Laksáfos, fall 16-0-17
Broytingaruppskot nr. 13 frá Bjørt Samuelsen, Bjarna Hammer, Ingolf S Olsen, Hannu Jensen, samtykt 17-0-16
Uppskotið soleiðis broytt samtykt 18-0-15
Málið avgreitt


text:
Í 2015 eiga vit at vera ídnari at flyta okkum úr føgru orðunum um brekøkið til ítøkiligu broytingarnar, sum muna. Føgru orðini eru tó ikki til fánýtis, tí tað er har, alt byrjar. Tó er neyðugt, at hægsti myndugleiki er við.
Vitjan í Sameindu tjóðum
2014 var eitt hendingaríkt ár fyri MBF. Ein av stóru hendingunum var verkætlanin við skuggafrágreiðingini viðvíkjandi ST sáttmálanum um rættindi teirra, ið bera brek, sum byrjaði í januar, tá ið frágreiðingin varð send ST nevndini.
Í tveimum umførum var MBF í ST, og hevur nú á fyrsta sinni hildið røðu fyri ST nevndini, umboða limafeløgini og tala søk teirra. Hetta hevur verið ein spennandi tíð, har vit longu nú síggja úrslit.
Í september komu tilmælini úr ST og hevur Almannaráðið, Vinnumálaráðið og Mentamálaráðið verið áhugað í teimum og á hesum málsøkjunum síggja vit ítøkiligar broytingar.
Áheitan á løgmansskrivstovuna
Hóast stór frambrot innan brekøkið, kundu vit hugsað okkum støri áhuga frá løgmansskrivstovuni, tí uppgávan at breiða út tilmælini til føroyingar, sum ST nevndin mælir at seta í verk, liggur har.
Tilmælt verður, at Føroya Landsstýri sendir endaligu tilmælini víðari til viðgerðar hjá tinglimum og landsstýri, starvsfólki í viðkomandi ráðunum, myndugleikum og limum í viðkomandi fakbólkum, so sum í útbúgving, heilsu og lógarverki. Eins og fjølmiðlum. Nevndin mælir eisini til at taka limafeløg við í fyrireikingini av ávegis frágreiðingini. Hetta er ikki gjørt.
Víðari verður mælt til, at Føroya Landsstýri breiðir út endaligu tilmælini til feløg, sum eru óheft politiskt, limafeløgini fyri fólk, ið bera brek, og eisini beinleiðis til tey, ið bera brek og familjur teirra. Hetta skal vera á føroyskum, teknmáli og í atkomuligum sniði á heimasíðuni hjá Føroya Landsstýri um mannarættindi. Enn liggur hon á heimasíðuni á enskum fakmáli, og hetta er ørkymlandi.
Hugvekjandi er eisini, at Løgmansskrivstovan hevur álagt Almannaráðnum at hava eftirlitið við ST sáttmálanum. Vit eiga møguliga at gleðast um hetta, men hví vil Løgmansskrivstovan ikki eiga eftirlitið?
Í nýggjársrøðuni hjá føroya løgmanni kann tað undra, at einki av øllum hesum frambrotum innan brekøkið, sum fevnir um fleiri túsund føroyingar, ja, kanska 10% av landsmonnum okkara, var tikið við í løgmansrøðuni 2014. Ynskið og áheitanin frá MBF er, at hetta í 2015 fyllir meira.
Umstøðurnar betraðar
Umstøðurnar hjá teimum, ið bera brek, eru ymiskar, og tað velst tí um, hvat sjónarhornið er, tá ið tosað verður um, hvussu støðan er. Sum heild eru hugburðurin hjá føroyingum opin og vit kunnu vera samd um, at umstøðurnar eru nógv betraðar seinastu árini.
Ítøkiligar broytingar og frambrot í 2014 eru t.d. at Almannaráðið hóast alt hevur fingið ábyrgdina av at hava eftirlit við ST sáttmálanum, nýggj sending í KVF er tekstað, arbeitt er byrjað at víðka um miðnámsskúlatilboðini, byrjað er at gera eina yvirordnaða ætlan fyri brekøkið og eisini er nógv hent á bústaðarøkinum.
Nýbrot var avtalan um fylgjaraskipan, sum varð undirskrivað 18. desember og varð sett í gildi 1. januar. Avtalan tryggjar fólki, ið bera brek, javnbjóðis atkomu til ferðir, tiltøk og annað. MBF fegnast um avtaluna, ið er fyrsta stig á leiðini. Í fyrstu atløgu eru tað teir stovnar, sum fáa rakstrar- ella stuðulsjáttan á fíggjarlógina frá ávikavíst Mentamálaráðnum og Vinnumálaráðnum, sum fylgjarakortið fevnir um. Tað er Norðurlandahúsið, Søvn Landsins, Listasavnið, Tjóðpallurin, Ítróttarsamband Føroya og Strandferðslan.
Atkoma er lykilin
Atkoma í víðastu merking er lykilin til virkna lívið og eigur at vera lyklaorð fyri 2015. Atkomu finna vit eisini í hugtakinum universelt design, har endamálið er at skapa vørur og annað soleiðis, at so mong sum gjørligt fáa gagn av tí næstan uttan mun til, hvør likamliga ella sálarliga støðan er.
Hvør einstakur borgari eigur at hugsa um atkomu fyri øll. Politiska skipanin skal ganga á odda, men vit eiga at gera árið 2015 til árið, tá ið Føroyar gjørdist landið, har allir borgararnir settu atkomu í víðastu merking á dagsskránna. Hetta tekur tíð, men fram kemur tann, ið hóvliga fer.
Atkomuliga hugsanin hevði t.d. gjørt, at allar føroyskar sendingar í KVF vórðu tekstaðar, at skrivstovur, handlar og onnur støð, har føroyingar koma, vórðu atkomulig fyri øll, at fólkaskúlin gjørdist meira inkluderandi, at skipað var fyri innsavnan, greining og útbreiðslu av hagtølum eftir kyni, aldri, breki og bústaði, at fleiri fólk, ið bera brek, vóru úti á arbeiðsmarknaðinum, og at kommunurnar gjørdu eina ætlan fyri brekøkið.
Visjónin í verki
Nógv er skrivað um brekøkið, sáttmálar undirskrivaðir og føroyingar samdir um, at øll skulu hava somu møguleikar. Í 2015 eiga vit tó at vera ídnari at flyta okkum úr føgru orðunum um brekøkið til ítøkiligu broytingarnar. Við hesum ynskir MBF øllum føroyingum eitt gott og atkomuligt nýggjár við tøkk fyri 2014.


text:
Vit úr Føroyum eru nú liðug við triðja dag her á HM á stuttgeil 2016, har Sára Ryggshamar Nysted úr Suðuroyar Svimjifelag skuldi royna seg í 100 blandap. Tað gekk ókey, um enn Sára nokk ætlaði at fara eftir metunum.
Tíðin 1:05.10 er hin triðbesta hjá Sáru nakrantíð, og heilt nær juniormetinum hjá henni á 1:04.93, frá JM/MU í Klaksvík í apríl mánaða.
Um vit samanbera við hinar svimjararnar í riðlinum, so dragnaði Sára fyrst eitt vet í firvald, og misti so nakað meira í vendingini frá firvald til rygg, áðrenn hon kom sterkt aftur í serliga bringu og crawl, til at enda við at vinna riðilin.
Poula Ø. Mohr eigur føroyska metið á 1:03.78, frá FM á stuttgeil í 2013. Sára endaði sum nr 33 av 61, her á HM á stuttgeil 2016.


text:
Í dag varð avtalan undirskrivað millum Tórshavnar kommunu og J&K Petersen, sum skal útbyggja Eystaru bryggju.
Verkætlanin hevur fingið nógva umrøðu, og mótstøðan millum borgararnar í Havn var stór, tí útbyggingin varð søgd at skemma Skansan. Men tað er eisini ein nógv broytt verkætlan, sum tað er nú er klárt at fara undir.
Sum myndin omanfyri vísir, er ikki talan longur um at byrgja Skansan inni. Heldur er talan um at útbyggja verandi molan út á Nólsoyarfjørð.
Upprunaliga var ætlanin at byggja framman fyri Skansan, soleiðis sum hendan myndin vísir:
Men sambært broyttu ætlanini fer at síggja soleiðis út framman fyri Skansan, tá ið liðugt er:
Tað vil siga, at Nólsoyggin og fjørðurin í størri mun fer at síggjast av Skansanum og grannalagnum har í nánd.
Hinvegin verður nakað av útsýninum tikið frá Sandagerði, men tað verður framvegis opið út móti Nólsoynni sambært myndunum, sum dimma.fo hevur fingið frá Tórshavnar kommunu:
At verkætlanin er broytt, sæst eisini týðiliga av turru tølunum, sum umgirða nýggja molan. Víddin á fyrsta uppskotinum var 163.000 fermetrar. Víddin á nýggju, samtyktu útbyggingini er 95.000 fermetrar.
Arbeiðið verður eftir ætlan latið Tórshavnar havn tann 30. november 2019. Tað verður ein nógv broytt havn við Eystaru bryggju, og helst kunnu nógv semjast um, at tað var meira romantiskt í gomlum døgum, tí soleiðis sá Eystara vág einaferð út:


text:
Sp/f Univice í Runavík hevur fingið umhvørvisgóðkenning til sítt virksemi á Rókahavnini. Univice byggir bátar úr plasti við glastrevjum. Flestu bátarnir verða seldir til grønlendska marknaðin.
Í framleiðsluni verða evni sum styren, herdari, voks og paraffinloysingur nýtt. Í góðkenningini er dentur lagdur á, at kemikalii verða goymd rætt og at luftútlát verður leitt burtur á rættan hátt. Eisini er dentur lagdur á, at burturkast verður burturbeint á rættan hátt.
Umhvørvisgóðkenningin setur eisini m.a. krav um árliga umhvørvisfrágreiðing, har virkið skal greiða frá árligari nýtslu av kemiskum evnum og møguligum dálkingaróhappum og nøgdina av burturkasti um ári.
Avgerðin kann kærast til Heilsu- og innlendismálaráðið.
Kærurætt hava tey, sum avgerðin hevur ein týðandi og persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi mikudagin 20. september 2017.
Um tú vil hava meira at vita, ert tú vælkomin at seta teg í samband við Vivie Kirke Davidsen, telefon 342400 ella us@us.fo
« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Tróndur Arge 03.01.2018 (17:01)
Tveir nýggir mans til venjing á Skála
Tað ljóðar fyri vist, at tað verða tveir nýggir mans til venjing á Skála í kvøld. Norðlýsið hevur skrivað, at Heðin Klakstein skiftir úr KÍ til Skála. Hartil ljóðar, at Jákup Højgaard, sum í seinastuni hevur spælt við B36, verður nýggjur eykamálverji í felagnum.
Heðin Klakstein hevur fyri tað mesta sitið á bonkinum hjá KÍ seinasta kappingarárið, meðan Jákup Højgaard fyri tað mesta hevur verið aftanfyri Tórð Thomsen og Róa Hentze Mørk í málmansrekkjuni hjá B36.
Nógvar broytingar hava verið á Skála. Eyðun Klakstein er nýggjur venjari, meðan spælarar sum Haraldur Højgaard (NSÍ), Karstin Hansen (NSÍ), Niels Pauli Danielsen (ÍF) og Ahmed Mujdragic (KÍ), eru komnir til felagið, meðan spælarar sum Mamuka Torondjaze, Valerian Iobashvili, Hákun Edmundsson, André Olsen og Jann Martin Mortensen eru ikki við komandi ár, meðan Michal Przybylski ikki hevur longt sáttmálan enn, og er í samráðingum við onnur feløg.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýtt graslíki á vøllin á Viðareiði
Viðingar fáa um stutta tíð aftur ein graslíkisvøll. Í einari av ódnunum, sum leikaðu á í fjør, fór vøllurin, sum liggur við síðuna av Hotel Norð á Viðareiði.
Í gjár varð avtala gjørd millum Viðareiðis kommunu og Trine Laiderz frá fyritøkuni Laiderz, sum selur graslíki. Talan er um nýggja slagið av graslíki til fótbólt uttan innfyllu. Onki svart gummi verður at dragast við hjá teimum, sum koma at spæla og venja á vøllinum.
Á myndunum sæst Hans Jákup Kallsberg, saman við Trine Laiderz.


text:
Ungdómslistastevnan Ung í Føroyum er sjálvandi fyri ung spírandi listafólk í Føroyum, men vit hava gjørt av at hava ein norðurlendskan gest við á hvørju stevnu hereftir. Tíggju ung og ein verkstovuleiðari verða boðin úr einum øðrum norðurlandi.
Hetta er fyri at byggja upp undir eitt av endamálunum við stevnuni – at geva ungum listafólkum eitt netverk tíðliga í lívinum. Føroyar er eitt lítið land og tað fer ofta ikki at bera til at hitta javnlíkar innan tína listagrein. Tí vilja vit geva teimum ungu møguleikan at víðka netverkanina út um landoddarnar. Seinni – á eini møguligari listayrkisleið – kunnu hesi sambond gerast virðismikil.
Teir fyrstu norðurlendsku gestirnir koma úr lítla oyggjalandinum Álandi, sum á ymsan hátt minnir um Føroyar.
Hagani hava tíggju ung møguleika at teknað seg til UíF18. Við sær hava tey ein spennandi verkstovuleiðara, nevniliga Arn-Henrik Blomqvist, sum fer at vera vegleiðari í sjónleikaverkstovuni.
Teir tíggju ungu álendingarnir koma at taka lut í stevnuni á sama hátt um tey føroysku ungu. Øll vera við á verkstovunum og hava møguleika at framsýna og framføra á opnum palli, at eta, gista og hava fríløtur saman.
Vælkomin Áland! Vit gleða okkum at taka móti tykkum!


text:
Meira enn 500 ung hava higartil havt møguleika at taka lut í Ungum í Føroyum síðan fyrstu stevnuna í 2001. Nógv teirra meira enn enn eina ferð. Vit hava biðið tey siga okkum frá, hvussu teirra uppliving var.
Una Nielsdóttir Galán verður stórasystin á UíF18. Her eru hennara UíF-tankar:
“Tað besta við at luttaka á UíF er, at tú sleppur at royna okkurt nýtt.
Eg havi luttikið tríggjar ferð og havi roynt meg á trimum ymsum verksstovum, tónleik, skriving og búnar.
Tað er ræðuliga hugkveikjandi at vera saman við so nógvum kreativum javnaldrum eitt heilt vikuskifti!”


text:
Hann hevur staðið har so reystur undir liðini á hinum báðum varðunum á Kongavarða á Kirkjubøreyni. Men nú – mitt sum drotningin er á vitjan – er hann rapaður og stendur mest sum í hálvum gekki.
Talan er um syðsta varðan av teimum trimum á Kongavarða. Teir hava staðið nøkunlunda eins brattir og skoðað yvir Havnina og Nólsoyarfjørð, og hetta er eitt yndað og yndisligt ferðamál hjá nógvum gongufólki. Nú er hann meira álíkur einari grótrúgvu, samanborið við hinar báðar, sum halda tørn.
Tað sæst við berum eyga, at hann er vorðin hálvur. Tað sær kortini út til, at onkur longur er farin undir at laða grótrúgvuna aftur, men tað krevur sítt. Rætta býtið má vera millum klípini og teir steinar, sum verða kastaðir afturat.
Eftirsum tað er ein “kongsins varði”, ið er rapaður, er tað sum at Reynið hevur sent eina lítla speiska viðmerking, nú Dannebrog vitjar á Havnarvág.
Tað kann vera ein ímynd av, at Heindrikkur prinsur nú er fallin frá kongaliga ferðalagnum, ið ikki er heilt tað sama uttan franska sjarmørin. Onkur annar vil kanska vera við, at hetta var er ein gróthørð áminning um, at okkara løgtingsformaður hevur verið eitt heldur hálvhjartaður undir vitjanini.
Sama ger. Ein varði kann altíð lagast uppaftur, og grótrúgvan liggur klár. Ansa bara eftir klípunum; tey eru fortreytin fyri, at ríki og varðar standa, tá ið ódnir leika.
Tað er syðsti varðin longst burturi, sum er rapaður nakað...
Frá varða til grótrúgvu...


text:
At sita fyri eftirlønargrunninum er eitt stýrið valt, sum hevur tríggjar limir. Ein umboðadi arbeiðsgevarar, ein umboðandi løntakarar og stjórin í Landsbankanum, sum eisini er formaður í stýrinum fyri eftirlønargrunnin.
Stýrislimirnir vera valdir fyri 3 ár í senn.
Limirnir í stýrinum eru:
Malan Johansen, forkvinna
Marita V. Rasmussen, stýrislimur
Georg F. Hansen, stýrislimur
Starvsskipanin, sum er góðkend av landsstýrismanninum, sæst her.
Til at fyrisita Arbeiðsmarknaðareftirlønargrunnin er avtala gjørd við Landsbankan. Millum uppgávurnar er íløgurøktin av ognini hjá grunninum. Hon verður fyrisitin eftir heimild frá stýrinum, sambært kunngerð. Kunngerðin við heimildini sæst her.
Eru spurningar ella ivamál viðvíkjandi Grunninum ber tí til at venda sær til Landsbankan (360600).
Sambært § 8 í lógini hevur TAKS um hendi inngjaldingar í grunnin. Arbeiðsmarknaðargrunnurin hevur eisini gjørt avtalu við TAKS at hava um hendi útgjaldingar úr grunninum, sum heimilað í § 8 stk. 2.


text:
EB/Streymur: Dagføring av búmerki
ítróttur07-03-2017 - 21:53 - Jóanis Nielsen
Í eina tíð hevur verði arbeitt við at dagføra búmerkið okkara og nú er tað so klárt.
Uppruna búmerkið, ein ketuliður ið bindur feløgini saman, tók seg ikki nóg væl framm í heildini og var ótíðarhóskandi til elektronisku miðlarnar, so okkurt mátti gerast, tó ikki so nógv, at eingin skuldi kenna seg aftur.
Búmerkið er nú ramma inn í ein bláan og svartan skjøldur, ið eru eyðkendu litirnir felagsins. Skjøldurin er ikki nakað ókent í fótbóltsheiminum og er tekin uppá verju. Nakað ið má til fyri eitt felag skal hanga saman. Og so skulu vit eisini verja um samleikan, sum EB/Streymur stendur fyri. ”Saman standa vit sterk”, nakað ið vit hava gjørt síðani feløgini blivi til eitt í 1993.
Vónandi taka øll væl ímóti dagføringini.
EB/Streymur
Saman standa vit sterk


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Makaskifti millum Vestmanna Kommunu og SEV
Vestmanna Kommuna og SEV hava í dag undirskrivað sáttmála um makaskifti.
Vestmanna Kommuna letur SEV matrikul nr. 216u – goymsluøkið,sum SEV hevur inni á Fjørð. Meðan SEV letur Vestmanna Kommunu matriklarnar nr. 266a og 266k við ástandandi bygningum. 266a er ognin hjá SEV niðan fyri Niðara Veg við ástandandi bygningum – Winthers hús, skrivstovubygningurin, gomlu sethúsini við hjalli og gamla pakkhúsið. 266k er ognin oman fyri Niðara Veg, millum húsini hjá Honnu Kampmann og Maju Nielsen.
Í sáttmálanum hevur Vestmanna Kommuna tryggjað sær forkeypsrætt til 216u, um SEV selur ognina. Haruframt er ásett í sáttmálanum, at SEV leigar bygningarnar fram til 31.12.2010 fyri somu upphædd, sum teir leigaðu 216u, á tann hátt fær Vestmanna Kommuna ongan inntøkumiss í 2010.
Samtykta makaskiftið er eitt gamalt mál, sum fleiri bygdarráð hava viðgjørt seinastu 23 árini. Tí eru báðir partarnir væl nøgdir við, at vit loksins eru komin á mál.
Vestmanna Kommuna hevur brúk fyri pørtum av ognunum hjá SEV í sambandi við ætlaða breiðkan av Niðara Vegi. Vit vænta eisini, at bygningarnir kunnu geva kommununi inntøkur, antin við útleigan ella sølu.
Gomlu sethúsini við hjalli og gamla pakkhúsið eru friðað, tí kann tað næstan tykjast sum ein kommunal skylda at taka ábyrgdina av teimum. Vit vóna, at hesir bygningar einaferð í framtíðini kunnu nýtast til mentanarlig endamál, frítíðarvirksemi, móttøkur o.a.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
24. juli
24. juli er dagur 205 í árinum í gregorianska kalendaranum (dagur 206 um skotár er). 160 dagar eru eftir av árinum.
Innihaldsyvirlit
Hendingar[rætta | rætta wikitekst]
Ítróttur[rætta | rætta wikitekst]
- 2014 - Víkingur vinnur seinna dystin í øðrum undanumfari í Europa League 2-1 móti Tromsø IL og gerst harvið fyrsta føroyska liðið nakrantíð, ið megnar at leika seg í triðja undanumfar til Europa League kappingina. Málini hjá Víkingi gera Bárður Hansen og Hallur Hansson.
Føðingar[rætta | rætta wikitekst]
- 1897 - Amelia Earhart, amerikonsk floghetja (d. 1937)


text:
Lógir fyri Venjarafelag Føroya - VFF
Grein 1.
Felagið eitur Venjarafelag Føroya (VFF). Felagið er stovnað 24. januar 2009. Heimstaður tess er bústaður formansins. VFF er óheft politiskt og átrúnarligt. VFF er limur av evropeiska venjarafelagnum U.E.F.
Grein 2.
Endamál felagsins er at fremja áhugamál teirra, íð fáast við fótbóltsvenjing í Føroyum. Felagið kann skipa fyri fundum og skeiðum fyri venjarum umframt at ráðgeva limum felagsins í sambandi við venjarastarv teirra.
Felagið eigur at samstarva við aðrar felagsskapir, sum virka fótbóltinum í Føroyum at frama, eitt nú Útbúgvingarnevnd FSF’s við m.a., at birta upp undir hóskandi skeiðvirksemi.
Grein 3.
Øll sum hava í minsta lagið UEFA B venjaraprógv kunnu gerast limir í VFF. Limagjaldið er kr. 300,- um árið.
Grein 4.
Útliman fer fram við, at boða formanninum frá. Limir kunnu verða strikaðir, um teir bróta lógir felagsins, virka ímóti felagnum, ella ikki gjalda limagjald - um limagjald er ásett.
Strikaðir limir kunnu skrivliga søkja um upptøku í felagið av nýggjum. Nevndin tekur avgerð í málinum. Limir, sum eru strikaðir vegna skuld, kunnu gerast limir aftur ein mánað eftir, at teir gjalda tað, teir skylda.
Grein 5.
Aðalfundurin er hægsti myndugleiki felagsins. Aðalfundurin verður hildin í oktober/november og lýstur 3 vikur frammanundan í fráboðan til limir og á heimasíðu felagsins umframt FSF.
Skráin fyri aðalfundin er:
1. Formansfrágreiðing um farna árið.
2. Framløga av grannskoðaðum ársrokniskapi.
3. Lógarbroytingar.
4. Ásentan av limagjald.
5. Innkomin mál
6. Val av trimum nevndarlimum og einum tiltaklimi. (2 nevndarlimir verða valdir líka ár og 1 nevndarlimur ólíka ár, tiltakslimurin verður valdur hvørt ár.
7. Val av grannskoðara.
8. Ymiskt.
Rætt at møta á aðalfundi hava limir, sum hava goldið limagjaldið. Umboð fyri FSF hava rætt, at møta á aðalfundi og hava talurætt, men hava ikki atkvøðurætt.
Val av nevndarlimum verður gjørt við skivligari atkvøðugreiðslu, nevndarlimir verða valdir sambart punkt 6 í grein 5. Vald eru tey, sum fáa flestar atkvøður. Stendur á jøvnum millum tvey ella fleiri valevni, verður umval teirra millum.
Nevndin skipar seg sjálv við formanni, næstformanni og skrivara/kassameistara.
Lógarbroytingar kunnu gerast um 2/3 av fundarfólkunum atkvøða fyri teimum.
Grein 6.
Eykaðalfundur kann verða hildin um nevndin ynskir tað ella um 1/3 av limunum skrivliga biðja um tað.
Fundurin verður lýstur 1 vikur frammanundan í fráboðan til limir og á heimasíðu felagsins umframt FSF.
Grein 7.
Felagið kann verða avtikið á vanligum aðalfundi, um ½ av limunum eru á fundi og 2/3 av teimum atkvøða fyri avtøkuni.
Er aðalfundurin ikki viðtøkuførur boðar nevndin til eykaaðalfund við avtøku av felagnum á skránni. Felagið kann tá avtakast við vanligum atkvøðumeiriluta.
Ognir felagsins falla til FSF til at útbúgva venjarar.
Soleiðis viðtikin á aðalfundi 24. januar 2009.


text:
Hvar er Lívdin?
Leygarkvøld og sunnumorgun er Lívdin í Skúlanum við Løgmannabreyt í Hoyvík - sí kort.
Vikudagar er Lívdin í húsunum (Lonini) beint yvir av grundøkinum, sum nýggja Lívdin verður bygd á við Vegin Langa - Oman Hoydalar 28 - sí kort.
Nær eru tiltøk?
Sunnumorgun er familjumøti kl. 11:30-13:00. Børnini fara í sunnudagsskúla kl. 12:00 til 13:00. So møtast øll aftur og syngja saman eina stutta løtu, áðrenn farið verður til hús.
Kl. 11:00 er samfelagsløta við drekkamunni. Øll eru hjartaliga vælkomin!
Nær skal eg koma?
Kom í góðari tíð. Tú kanst nýta trappurnar niður í salin ella lyftina niður. Um tú ætlar tær at koma á seinna møtið kl. 12:00, ert tú vælkomin at koma í góðari tíð, so tú eisini kanst fáa ein góðan drekkamunn og gott prát við onkran.
Hava tit nakað fyri alla familjuna?
Ja, tað hava vit. Familjumøti kl. 11:30 er fyri alla familjuna. Seinnu helvt av familjumøtinum fara børnini í sunnudagsskúla og smærru børnini til barnaansing. Hetta gevur eisini foreldrum og avvarandi høvi at njóta boðskapin og lovsangiin í friði.
Alive er nakað fyri tey ungu. Annað hvørt leygarkvøld (tá einki er fríggjakvøld) er stórt ungdómstiltak í Skúlanum við Løgmannabreyt kl. 21:00 við nógvum tónleiki, leiki, vitnisburðum og talu. Eisini er gott samfelag um ein góðan drekkamunn.
Og annað hvørt fríggjakvøld (tá einki er leygarkvøld) er eitt annað ungdómstiltak í Lonini, Oman Hoydalar 28 kl. 20:00.
Fleiri tiltøk eru eisini fyri kvinnur, menn, hjún, einstaklingar og familjur.
Lívdin hevur nógvar aðrar tænastur, sum eru fyri alla familjuna. Sí tænastur.
Nú havi eg verið í Lívdini nakrar ferðir, hvat so?
So hevur tú møguleika at gerast partur av onkrum húsbólki og koma við í eina tænastu - sí Húsbólkar.
Húsbólkarnir eru hjartaslátturin í Lívdini. Tað ber illa til at fáa ein familjudám í eini stórari samkomu. Men tað kunnu vit fáa í húsbólkunum, og har kann hin einstaki luta sítt lív við onnur meiri inniliga.
Vit hava nógvar tænastur í Lívdini, og tú ert vælkomin at gerast ein virkin partur av onkrum av hesum tænastum. Niðanfyri er ein listi við tænastum, sum tú hevur møguleika at gerast partur av. Sí tænastur.
Má eg vera doyptur fyri at gerast partur av Lívdini?
Nei, vit krevja ikki, at tú skalt verða doyptur fyri at gerast limur í Lívdini. Vit eggja tó øllum, sum kenna Jesus sum sín frelsara, til at lata seg doypa.
Um tað er meir, sum tú vilt vita, so ert tú vælkomin at klikkja á ”Um Lívdina”.


text:
Fyrrverandi stjórin á Vodafone, Gudny Langgaard er nýggjur nevndalimur hjá Krea. Gudny hevur lisið altjóða marknaðarføring, umframt at hon hevur verið marknaðarleiðari á Sosialinum og sølu- og marknaðarstjóri á Vodafone.
Lýsingarstovan Krea er nógv vaksin seinastu tíðina. Herfyri yvirtók fyritøkan heimasíðuveitingina frá Føroya Tele, umframt at fyritøkan hevur styrkt um toymið.
- Gudny hevur eina fakliga vitan – bæði gjøgnum royndir og útbúgving – sum vit kunnu fáa stóra gleði av, og tí hava vit ligið framvið at fáa hana í nevndina. Hon er ein fongur, sum heilt víst kemur at lyfta Krea á eitt enn hægri støði, sigur Egil G. Olsen, nevdnarformaður í Krea í tíðindaskrivi.


text:
Tórshavnar kvøldskúli hevur í nógv ár verið eitt sera væl umtókt tilboð til bogararnar í kommununi. Nú er kvøldskúlin – ella Tórshavnar kvøld-, ungdóms- og listaskúli sum er fulla navnið – klárur við skránni til enn ein vetur.
Faldarin við øllum skeiðum sæst her
Seinasta kvøldskúlaár kom næmingatalið upp á 2.659 næmingar – 848 menn og 1.802 kvinnur. Næmingarnir býttu seg nøkunlunda yvir allar aldrar, tó vóru tey flestu, 36 prosent, millum 40 og 59 ár.
Næmingarnir vóru knýttir at 197 skeiðum á 32 ymsum støðum í Tórshavnar kommunu. Kvøldskúlin er sostatt framvegis nógv tann størsti skúlin í landinum, tá ið hugsað verður um næmingatal og lærugreinar.
Tilmeldingin til kvøldskúlan fer fram á heimasíðu skúlans frá mánadegnum 29. august til sunnudagin 4. september.


text:
Jógvan Arge rør í lesarabrævi framundir, at Javnaðarflokkurin í býráðnum skal kenna seg kroystan í málinum um útbygging av Eystaru bryggju. Veruleikin er beint tann øvugti. Javnaðarflokkurin er tryggur á kósini fram móti hesum týdningarmiklum máli, men líkt er til, at Tjóðveldi og serliga Jógvan Arge hava alstórar trupulleikar at svimja upp aftur á turt, nú hann og flokkurin kollsigldu í hesum máli.
Tann, sum hevur fylgt við gongdini í hesum stóra og týdningarmikla máli, veit, at fyrst var Tjóðveldi fyri at byggja út Eystaru bryggju. Men so komu ymsar atfinningarsamar røddir um staðsetingina frammanfyri Skansan og loysnina viðvíkjandi ferðslu til og frá, sum fekk Tjóðveldi at skifta støðu.
Tað, sum síðan hendi var, at Javnaðarflokkurin og meirilutin í býráðnum lurtaðu eftir atfinningunum. Verkætlanin varð lagað til við tí úrsliti, at allir viðkomandi almennir myndugleikar hava góðkent útbyggingarætlanina.
Men heldur enn at taka undir við góðkendu útbyggingini saman við býráðsmeirilutanum, roynir Jógvan Arge at mana nýggj spøkilsi fram. Nú er tað skattaborgarans pengar, sum hann óttast fyri, og at útbyggingin hjá Tórshavnar havn fer at gera, at Skúlin á Fløtum ikki verður bygdur sum ætlað.
Eingin skattakróna fer til Tórshavnar havn
Men her eru ongi spøkilsi, her er einki at vera bangin fyri. Tórshavnar havn fíggjar sjálv íløguna at útbyggja Eystaru bryggju við inntøkum frá vinnuni og við lántøku. Skattainntøkurnar hjá kommununi fíggja ikki útbyggingina, ikki so mikið sum eina krónu.
Tað átti Jógvan Arge at vitað. Veruleikin er, at tað veit Jógvan Arge eisini fullvæl, men helst vónar hann at vinna nøkur bílig stig í valstríðum við sínum lutfalsliga nýggja afturhaldssinnaða og viljaveika stíli.
Eingin orsøk er at seta byggingina av Eystaru bryggju upp ímóti byggingina av Skúlanum á Fløtum.
Fíggingin liggur føst, og tað ger okkara politiski vilji eisini. Tilboðini uppá Skúlan á Fløtum gjørdust nógv dýrari enn ætlað, og tá skylda vit sjálvandi skattaborgarunum at vita, um vit ikki kunnu leggja tilgongdina um soleiðis, at vit ikki brúka óneyðuga nógvan skattapening til verkætlanina.
Framtíðartryggja fíggjarliga grundarlagið
Eingin ivi er um, at báðar verkætlanirnar verða framdar, tí tær eru neyðugar. Skúlin á Fløtum skal heilt einfalt byggjast, tí verandi umstøður eru als ikki haldbarar.
Á sama hátt er við Tórshavnar havn, tí byggja vit ikki út á Eystaru bryggju nú – og tað skjótt eisini – so missa vit eitt stórt tal av arbeiðsplássum og harvið eisini tær týdningarmiklu skattainntøkurnar, sum skulu vera við til at fíggja Skúlan á Fløtum og annan framburð og vælferð í kommununi.
Íløgan hjá Tórshavnar havn, sum vinnuvirksemið har rindar, er sostatt partur av okkara arbeiðin at framtíðartryggja fíggjarliga grundarlagið hjá kommununi.
Eg fari at mæla Jógvani Arge og øllum øðrum, sum kanska ikki enn hava dirvi til at taka stór stig fram á leið, at lesa tíðindabrævið “Framtíðartryggja havnarlag og arbeiðspláss” http://www.torshavn.fo/Default.aspx?pageid=37&NewsItemID=6644, har eg greiði meira nágreiniliga frá verkætlanini.
Javnaðarflokkurin vil tryggan framburð
Hugsjónin og ætlanin hjá Javnaðarflokkinum er at skapa øllum í samfelagnum góðar, sømiligar og tryggar fortreytir at virka, og at liva tað lív, tey ynskja.
Visiónin hjá Javnaðarflokkinum í Suðurstreymi er somuleiðis at skapa vinnulívinum góðar karmar fyri tryggum og fjøltáttaðum arbeiðsplássum.
Bæði Tórshavnar býur og Tórshavnar havn eru í kapping um arbeiðspláss og arbeiðsmegi við miðstaðir og havnir í øðrum londum. Hendan kappingin harðnar dag um dag, men við skynsomu kósini, vit hava lagt, kunnu vit tryggja framburð og vinna langt fram á leið.
Eins væl og vit vilja fólkavøkstur, vilja vit eisini vinnuligan vøkstur, hetta má ganga hond í hond. Tí er tað fullkomiliga óhugsandi at velja millum at byggja út á skúlaøkinum og at byggja Eystaru bryggju út. Eystara bryggja fer at vera við til at fíggja skúlarnar og aðrar verandi og nýggjar vælferðartænastur.
Hetta, og nógv annað, vilja vit fremja. Helst í samstarvi við allar aðrar góðar kreftir. Tí hóast vit eru sannførd um, at okkara hugsjón um rættindi, framburð og vælferð er røtt, so vita vit, at loysnirnar verða haldbetri, um vit samstarva breitt.
Stundin er ikki til at kúra og gremja, men til at bretta upp um armar og taka tey neyðugu og vælumhugsaðu tøkini fram á leið, hóast at tey eru stór.
Tað gera vit. Afturhaldið og svartskygnið hjá Jógvani Arge ber ongan veg.


text:
Ikki út úr ateismu, men tí typiska vísindaligu páhaldinum, vit kalla Darwinisman (menningarlæran).
Í 2010 var bókin hjá Jerry Fodor og Massimo Piattelli Palmarini, ‘What Darwin got wrong’ útgivin.
Vit eru vanliga von við, at kritikkurin av menningarlæruni kemur frá tí kristna ella teistiska vonginum, men í hesum førinum, er tann eini heimspekingur og annars báðir vísindamenn innan ‘cognitive science’ ateistar.
Sjálvandi gingu tilhengarir av Dawkins og aðrir darwinistar amok og demoniseringin, var av tí vanliga dramatiska slagnum:
Eg geri meg ikki klókan uppá hetta kjakið, eftirsum hetta er langt uttanfyri mítt granskingarøkið, haldi tað tó verða áhugavert, at tveir ateistar tora at melda soleiðis út.
Í hesum sambandi kann eg eisini nevna David Berlinski, ein mær vitandi, ikki so religiøsur persónur, sum eisini umboðar ‘Intelligent Design’ sum fyri nýðliga útgav bøkurnar 'The Deniable Darwin + other Essays' og The Devils Delusion: Atheism and it's Scientific Pretensions.
Eg haldi vit kunnu verða samd í, at ikki allir teistar eru kreationistar ella ID tilhengarir, men samstundis mugu vit ásannað at ikki allir ateistar halda seg til mest umtóktu áskoðanina av menning.


text:
Bjarni Petersen, sum vit kenna sum valevni fyri Framsókn, vil vera formaður í Norðurlandaráðnum fyri Ung. Hann er einasta høgravenda valevni til formanssessin.
– Vit luftaðu tankan í summar, tá ið NLU (Nordens Liberale Ungdom) hevði aðalfund í Føroyum, men tá hugsaðu vit um at leggja eina ætlan fyri nøkur ár. Nú sóu vit, at ein møguleiki var, og vit valdu at taka av, sigur Bjarni K. Petersen, ið bjóðar seg fram til formansskapin í Norðurlandaráðnum fyri Ung.
Bjarni K. Petersen er 23 ára gamal lesur politik og fyrisiting á Lærda Háskúlanum í Aalborg. Hann hevur verið virkin í Framsøkin Ung í nógv ár, seinastu árini sum altjóða umboð fyri ungmannafelagið. Til síðsta løgtingsval stillaði Bjarni upp fyri Framsókn og gjørdist fyrsti varðamaður á listanum hjá teimum.
Norðurlandaráðið fyri Ung er, sum navnið sigur, eitt ráð líkt Norðurlandaráðnum, men mannað av ungmannafeløgum. Ráðið er saman einaferð um árið, tá ið ungmannafeløgini kjakast um uppskot, sum ymisku ungmannafeløgini hava gjørt. Eftir ársfundin hjá ráðnum, verður ein fráðgreiðing við viðtiknu uppskotunum latin Norðurlandaráðnum til viðgerðar.
– Eg vil arbeiða fyri, at ráðið verður ein størri partur av almenna orðaskiftinum. Eisini at vit verða tikin meira í álvara av Norðurlandaráðnum, sigur Bjarni, ið heldur tað verða týdningarmikið, at eitt tílíkt ráð fyri ung í norðurlondum er sjónligt.
Tá ið ráðið kemur saman í ár, eru tvey uppstillað til formansskapin í ráðnum. Bjarni Petersen metir, at hann hevur møguleika at verða valdur, tí ongin annar høgravendur í ráðnum stillar upp til formansskapin. Tað er altíð ein spurningur um at fáa stuðul frá flokkunum kring miðuna, tí valið er ofta ímillum ein høgravendan og ein vinstravendan kandidat. Hesa ferð er hitt valevnið Kati Systä úr Finnlandi, sum stillar upp fyri tey Grønu.
Vil gera felagsskapin sjónligari
Á heimasíðuni hjá Norðurlandaráðnum fyri Ung sigur Bjarni:
Okkara felags søga, mentan og mál gevur norðurlondum tær bestu fyritreytirnar í heiminum at arbeiða saman um felags loysnir. Vit hava hendan serstaka møguleikan at dyrka bæði tað, ið ger okkum ymisk, og tað, ið savnar okkum. Tí er tað týdningarmikið at vit kanna teir møguleikar, sum tað norðurlendska samstarvið kann geva okkara londum og fólki.
Eg spyrji hann, um orðini ikki eru tey somu, sum øll hava sagt so ofta, men sum onki merkja.
– Tað kanst tú kanska siga. Ráðið snýr seg eisini nógv um at hittast og møta nýggjum fólki. Men tað er týdningarmikið at ráðið gerst meira snjónligt í almenna ráðnum, og at ráðið fær meira ávirkan, sigur Bjarni K. Petersen.
Hann heldur eisini, at tað kann vera ein fyrimunur fyri Føroyar, at formanskapurin verður mannaður av einum føroyingi.
– Eg ætli mær eitt nú at at fylgja gongdini viðvíkjandi føroyskum limaskapi í Norðurlandaráðnum, sigur Bjarni K. Petersen. Hann sigur eisini, at tað er møguleiki fyri, at formansskapurin verður væl mannaður av føroyingum, um hann so ikki verður valdur til formann í norðurlandaráðnum fyri Ung. Hervør Pálsdóttir úr Unga Tjóðveldinum er umboð fyri Sosialistisk Ungdom i Norden.
– Tað ger, at vinklingin av málunum er føroyskur, sigur Bjarni sum leggur afturat, at sum formaður verður tað sjálvandi fyri norðurlond sum heild og ikki fyri Føroyar sum so.
Norðurlandaráðið fyri Ung hittist í Helsinki 27. og 28. oktobur.


text:
Brakandi fyrilestur á altjóða handikapdegnum
-Soleiðis skrivar Ráðið fyri brekað á heimasíðu síni um fyrlesturin, ið Tóra við Keldu helt í samband við altjóða handikapdagin 3 september.
Ráðið skrivar víðari á heimasíðuni:
"Tóra við Keldu helt ein brakandi fyrilestur til altjóða handikapdagin, sum varð hildin í Løkshøll leygardagin 3. desember. Tóra legði dent á, at umráðandi er at skilja hvønn annan, at tillaga umstøðurnar til tann einstaka, og at geva øllum møguleika at spíra og mennast.
Tóra tók støði í sær sjálvari, og vísti á allar teir møguleikar, hon hevði havt, eitt nú við at luttaka vegna ÍSB í altjóða svimjikappingum. - Hesar upplivingar hevði eg ikki vilja veri fyri uttan, segði Tóra við Keldu.
Hetta var fyrstu ferð, at altjóða handikapdagurin alment var hildin. Dagurin verður uttan iva settur aftur á skrá komandi ár. Hetta tí tað er alneyðugt, at varpa ljós á umstøðurnar hjá teimum, sum bera brek. Ofta eru tey fyri vanbýti, og hesum vilja vit byrgja fyri."
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Eg takki fyri meg sum formaður í Sambandsflokkinum
3. september 2015
Eg havi altíð havt stóran áhuga fyri politikki og gjørdist eg virkin í Sambandsflokkinum mitt í 1990´unum. Míni politisku hjartamál hava sjálvandi havt samband við stevnuskrá og politikk Sambandsfloksins.
Dreymarnir og ynskini um at gera nakað gott fyri føroyska samfelagið hevur altíð staðið ovast í huga mínum, og tað er hetta, sum hevur lagt grundarlagið undir mína politisku starvsleið, og eisini fylgt mær á leiðini.
Tí tók eg eisini av at gerast formaður í Sambandsflokkinum í 2004. Hetta varð byrjanin til mína veruligu politisku starvsleið. Seinni í 2008 gjørdist eg løgmaður og landsins evsti politiski leiðari.
Tað at vera í politikki merkir m.a., at ein sum politikari fær eitt álit frá veljarunum, sum ein skal liva upp til og brúka við virðing fyri fólkaræðinum og tí samfelag, sum ein verður settur at leiða og stýra. Talan er um politiskar uppgávur og álitsstørv, sum eg í allari eyðmjúkheit havi røkt eftir bestu sannføring og í bestu meining.
Tað hevur kravt nógva orku og tíð at fylgja politisku visjónunum og røkja politisku leiðsluuppgávurnar, og halda Sambandsflokkin á ovastu rók.
Men tað hevur eisini verið sera spennandi og gevandi at røkja hesar politisku leiðsluuppgávur og álitisstørv, og eg havi havt nógvar góðar løtur saman við mínum politisku starvsfeløgnum og møtt nógvum fólkum, bæði her í landinum og í útlandinum. Eisini hevur politiska arbeiðið í allar mátar verið sera læruríkt.
Tað verða tær positivu upplivingarnar, sum koma at standa eftir í minninum, hóast mótgang og stríð og strev í arbeiðinum.
Nú er tíðin komin at lata nýggj fólk sleppa framat í leiðsluni í Sambandsflokkinum og fari eg við hesum at takka fyri meg sum formaður.
Fyri framman stendur ein nýggj tíð og eg fari nú at røkja løgtingsarbeiði og halda fram við mínum politiska arbeiði og gera mítt til, at Sambandsflokkurin gerst ein sterkur flokkur, sum framhaldandi myndar føroyskan politikk.
Fari at nýta høvið hjartaliga at takka øllum teimum 603 veljarunum, sum persónliga vístu mær álit á løgtingsvalinum.
Eisini fari eg at nýta høvið at takka familju og vinum, sum alla tíðina persónliga hava stuðlað mær, tá tað hevur leikað harðast á.
Við vón um, at tað má gangast okkum øllum væl í Føroyum.
Vinaligar heilsanir
Kaj Leo Holm Johannesen
RN
Aftur


text:
28 ára gamli miðverjin av Toftum, Oddur Højgaard hevur skrivað undir ein eitt ára langan sáttmála við EB/streym.
Oddur er ein høgur og sterkur miðverji, ið hevur sín uppvøkstur í B68. Oddur leikti, sum 17 ára gamal, sín fyrsta dyst fyri bestaliðið hjá B68 í 2007. Í 2010 fekk hann sítt gjøgnumbrot í Effodeilini og var fastur maður í miðverjuni til hann fór niður at lesa á summrið í 2013. Meðan hann hevur verið í sínum lestrarørindum, hevur hann leikt við ÍF Føroyum og B1908 á Amager og tá hann hevur verið heima í summarfrí hevur hann leikt fast við bestaliðnum hjá B68.
Nú flytur Oddur heim aftur til Føroya og er tað í blá/svarta búnanum hjá okkum hann kemur at leika í.
Oddur hevur sambært faroesoccer.com leikt 127 dystir fyri bestaliðið hjá B68, 88 í EFFO deilini og 39 í 1.deild. Hann hevur skotið 15 mál.
Vit ynskja Odduri vælkomnan í blá/svarta búnan og allar bestu eydnu komandi ár.


text:
Sigurð í Jákupsstovu, rektari á Fróðskaparasetrinum, og Ólavur Ellefsen, stýrisformaður siga í skrivi sent miðlunum, at játtanin til Setrið komandi ár í minsta lagi er 7 milliónir krónur ov lág í mun til tað, stovnurin setti fram sum neyðugt fyri at halda verandi virksemi, og knappar 20 mió. lægri enn tað, sum er neyðugt er fyri at menna virksemið hjá Fróðskaparsetrinum á haldgóðan hátt. Ein møgulig avleiðing av hesi manglandi játtan er, at Fróðskaparsetrið heilt ella partvíst má steðga upptøku av lesandi í 2018, verður sagt.
Alt skrivið frá leiðsluni sæst niðanfyri:
Alt fleiri ung ynskja at lesa á Fróðskaparsetrinum – men játtanin røkkur ikki
Áhugin fyri at lesa í Føroyum er alsamt vaksandi, og málið um eitt altjóða kappingarført universitet er í eygsjón. Seinastu fýra árini er talið av lesandi á Fróðskaparsetrinum komið upp um 1000 (ein vøkstur á útvið 60%), sjey nýggjar útbúgvingar eru verksettar, og tað er sannlíkt, at vit kunnu røkka 1500 lesandi innan fá ár. Hetta er av sonnum nakað, sum vit øll kunnu gleðast um og vera errin av, men hóast stóra vøksturin í talinum av lesandi og útbúgvingum, er játtanin til Fróðskaparsetrið bert økt 27% í sama tíðarskeiði.
Í 2013 læt Føroya Landsstýri úr hondum frágreiðingina “Heildarætlan - Fólkaflyting og fólkavøkstur”. Í innganginum stendur millum annað:
“Heildarætlanin Fólkaflyting og fólkavøkstur hevur til endamáls at vísa á átøk, sum kunnu vera við til at gera Føroyar til eitt meira lokkandi stað at búseta seg. Tað er í stóran mun unga ættarliðið, serliga kvinnur, sum tróta í Føroyum.”
Sum átak nummar 1 verður mælt til, at “Játtanin til Fróðskaparsetrið verður stigvíst hækkað við 33 mió. (úr 67 mió. kr. til 100 mió. kr.) árini 2014-2016”. Hetta fyri at stuðla undir endamálinum at økja um talið av lesandi í Føroyum og til at menna gransking, útbúgving og nýskapan í samfelagnum.
Politiska skipanin hevur í ávísan mun raðfest Fróðskaparsetrið: játtanin er hækkað, og stig eru tikin til tess at skapa Fróðskaparsetrinum betri hølisumstøður. Tó er neyðugt at staðfesta, at hækkanin í játtanum als ikki hevur staðið mát við vøksturin í tali av lesandi og útbúgvingum á Fróðskaparsetrinum.
Síðan 2013 er talið av lesandi vaksið við um 400 (60%), sjey nýggjar útbúgvingar eru verksettar, og aðrar útbúgvingar eru styrktar og víðkaðar, men játtanin í sama tíðarskeiði er tó bert hækkað við 18 mió. kr. (27%).
Til fíggjarlógina fyri 2018 gjørdi Fróðskaparsetrið vart við, at fyri at halda verandi virksemi er neyðugt við eini játtan upp á 94,6 mió. kr. Fíggjarlógaruppskotið, sum avvarandi myndugleikar hava sett fram fyri 2018, er einans 87,4 mió. kr. ella umleið 7 mió. lægri enn tað, stovnurin setti fram sum neyðugt fyri at halda verandi virksemi og knappar 20 mió. lægri enn tað, sum neyðugt er fyri at menna virksemið hjá Fróðskaparsetrinum á haldgóðan hátt.
Úrslitið er, at Fróðskaparsetrið er komið í eina støðu, har tað ikki einans er ógjørligt at tryggja framhaldandi menning, men eisini at verandi virksemi er álvarsliga tarnað. Um játtanin til Fróðskaparsetrið ikki økist, so merkir tað, at ein av høvuðsstuðlunum undir varandi framburði og fólkavøkstri í Føroyum er álvarsliga hóttur. Ein møgulig – og sera álvarsom – avleiðing er, at Fróðskaparsetrið heilt ella partvíst má steðga upptøku av lesandi í 2018.
Vit vilja tí heita á politisku myndugleikarnar um at gera neyðugu íløgurnar í Fróðskaparsetur Føroya til tess at tryggja verandi virksemi og framhaldandi menning av útbúgvingar- og granskingarmøguleikum her á landi.


text:
Vónirnar eru góðar á ítróttarskúlanum í Suðuroy, sum eftir ætlan skal byrja eftir summarfrítíðina.
Ætlanin er at hava ein royndardag á Ítróttarháskúlanum í Suðuroy nú leygardagin, og tá freistin at melda til var úti mikukvøldið, høvdu 26 ungfólk melda til.
Tað heldur Gudmundur Joensen, leiðari á ítróttaháskúlanum vera eina sera góða undirtøku.
- Starvsfólkini á Ítróttaháskúlanum gleða seg til at møta luttakarunum og vísa fram nakað av tí, sum skúlin hevur at bjóða, sigur Gudmundur Joensen.
Ítróttaháskúlin hevur lagt endaligu skránna fyri leygardagin, men tey vilja ikki avdúka alla skránna. Sagt verður tó somikið, at fólkið aftanfyri Atlantic Helicopters hjá Atlantsflog gleðir seg til dagin, sum tey verða partur av, sigur Gudmunur Joensen.


text:
DMI ávarar um glopraregn og torusláttur. Bara í gjár fekk Horsens 115 mm av regni, og nógva regnið fer væntandi at halda áfram.
Vegirnir flóta yvir í dag. Til dømis mátti ein gummibátur til fyri at hjálpa fýra fólkum úr teirra bili, sum var fastur í vatnmongdini á Dalgas Boulevard við Lindevang støðini á Frederiksberg. Regnið hevur eisini gjørt, at løgreglan hevur stongt fleiri vegir, millum annað bæði Lyngby- og Helsingør motorvegirnar.
DMI væntar millum 15 og 25 mm regn upp á 30 minuttir, og roknast kann við ógvusligum torusláttri. Vandi er fyri eldi av torusláttrinum, eins og elektriskar skipanir kunnu ganga fyri, og at feilmeldingar koma frá sjálvvirkandi skipanum. Glopraregnið kann hava við sær, at tað fløðir yvir í lágum økjum, og at vatn legst í kjallarar. Longu nú sæst, at tað fløðir yvir á vegum.


text:
OL-svimjarin Anthony Ervin, sum er elsti svimjarin á amerikanska svimjilandsliðnum, vann í 2000 gull á 50 metrum. Hann kom tá á mál samstundis sum ein annar svimjari, so báðir fingu gull. Hesaferð var eingin javnur og allir hinir aftanfyri, tá 35 ára gamli Ervin svam finalu í Rio.
Anthony Ervin er kendur fyri at vera eitt sindur av einum buldribassa, men hann er altíð komin afturíaftur. Í 2004 gjørdi hann tað sjáldsama, at hann seldi gullmerkið frá OL í 2000. Hann setti tað til sølu á eBay, og fekk 17.100 dollarar afturfyri. Pengarnar lat hann til grunnin, sum veitti hjálp til tey, sum fórust av flóðalduni (tsunamiini) í fjareystri.
16 ár seinni endurtók hann bragdið og sjálvandi hevur hann fingið spurningin frá miðlunum, um hann nú aftur fer at selja gullheiðursmerkið. Svarið hjá Ervin var: ”Tað veit eg ikki”.


text:
- Við eini játtan upp á tíggju milliónir krónur afturat høvdu vit akkurát klárað at økt um eftirlitið á landi og á sjónum, so vit kundu havt eftirlit við, at fiskur ikki varð blakaður út ella umdoyptur við landing, segði Elmar Højgaard, stjóri í Vørn, við Dimmalætting í fjør.
Og nú bendir alt á, at fiskidagaskipanin verður vrakað, og at vit ístaðin fáa eina kvotaskipan. Bara útróðrarflotin sleppur at arbeiða víðari við eini fiskidagaskipan.
Ein høvuðsmunur á eini fiskidagaskipan og eini kvotaskipan er, at vandin fyri útblaking í eini kvotaskipan er nógv størri. Har hevur tú kvotu fyri ávíst fiskaslag, sum helst eisini skal hava ávísa stødd – tí verður alt annað tveitt fyri borð. Við eini dagaskipan, sum nú er í gildi, ber til at fá góðan prís fyri hjáveiði eisini, og tí er einki endamál at tveita nakað fyri borð.
Í nýggju lógini verður forboð fyri at tveita nakað fyri borð, men viðkomandi skip verður tó ikki revsað meira enn so, at fiskurin verður seldur, og at peningurin endar hjá tí almenna ístaðin fyri hjá reiðarínum.
Hetta kann koyra undir tankan at blaka fisk útaftur. Skal nakað eftirlit havast við hesum, má eitt økt vaktarhald til. Í løtuni er játtanin til vaktarhald og bjarging á sjónum avmarkað til, at bert eitt skip kann vera úti samstundis.
Á tíðindafundinum í Tinganesi í vikuni segði Høgni Hoydal, at ein sjálvsagdur partur av nýskipanini var, at játtanin til vaktarhald á bæði sjónum og á landi fór at verða økt.
Lesið meira um fiskivinnunýskipanina í blaðnum hetta vikuskiftið


text:
Onkur haldari heldur kanska, at djórið, sum prýðir permuna á nýggjasta Vencili, djórið kallast ein Axolotlur, heldur átti at verið eitt jólatrøll, nú Vencil framvegis ikki er komin fram til sínar trúgvu haldarar. Og tað við góðari grund, tí Vencil hevur longu fingist til keyps í bókahandlunum í meira enn eina viku.
Vit útgevarar mugu taka á okkum alla skyldina av hesum, og tað ger tað ikki betri, at hetta ikki er fyrstu ferð tað kemur fyri, at haldararnir enda í síðstu røð. Sakin er, at vit vilja so ómetaliga gjarna, at Vencil kemur út áðrenn bókadagarnar, ja so gjarna, at distibutiónsliðið hjá okkum – sum er Bókamiðsølan – ikki so væl klárar at fylgja við. Og tá ið talan frammanundan er um háárstíð fyri útgávu av bókum í Føroyum, so kunnu vit ikki lasta teimum fyri meira enn rímiligt er.
Vit mugu taka í egnan barm og lova, at tað ikki skal koma fyri aftur, at Vencil fæst til keyps, áðrenn haldararnir hava fingið hann. Men vit kunnu eisini lova, at Vencil 17. verður ikki jólatrøll, tí á Bókamiðsøluni siga tey nú, at hann verður sendur haldarunum í morgin (týsdagin 6. desember). So kæru haldarar: haldið okkum til góða enn eina ferð.
Vónandi fer innihaldið at viga eitt sindur upp ímóti longu bíðitíðini.
Ritstjórarnir


text:
Søgan hevur lært okkum at ræðast propagandaplakatir, men vit mugu ikki vera bangin fyri boðskapi fyri tað. Politikkur er fullur av sannførdum fólkum. Hví ikki brúka sannføringina, eisini í plakatunum. Til tess at fáa politiska boðskapin fram á besta hátt er tað ein fyrimunur at hugsa kreativt og øðrvísi bæði innihaldsliga og grafiskt og hetta er jú nakað, sum listafólk duga. Vit hava leitað fram nøkur listaverk, sangir, myndir og yrkingar m.a., har móttakarin onga løtu ivast í hvar hjartað hjá avvarðandi listafólki er. Vit ætla komandi tíðina at undirhalda við hesum verkum, men vit byrja til stuttleikar við nøkrum politiskum plakatum, val- og propagandaplakatum úr USA og Danmark. Summar eru stuttligar, aðrar eru flottar ella fittar og onkur er beinleiðis ólekkur sum hendan fyrsta, ein lýsing hjá Dansk Folkeparti, sum var partur av teirra valstríði í 2001.
Wednesday, September 28, 2011
Frælsi at velja hvønn man skal selja seg sjálvan og frælsi sítt til...
Vallistin
Løgmaður hevur skrivað út nýval, so nú verða vit aftur undirdíkt av politiskari próvførslu í orði og tal, myndum og eini ørgrynnu av plakatum, ið allar skulu sannføra okkum um rætta staðið at seta krossin. Og longu nú hava vit eina tíð upplivað óvanliga aktivar politikarar á facebook, sum viðmerkja til høgru og vinstru í eini roynd at nærkast og tekkjast okkum veljarum.
Val er útskrivað og enn er einki avgjørt. Tað er um at njóta hesa spentu, men friðsælu løtu á sama hátt sum tá tú situr í flogfarinum og ikki fær gjørt nógv annað enn at sita pinnstillur og njóta tvingaða uppihaldið. Gamaní geva hvørki tann slevjuti atlanticbollin ella tað lága atkvøðutalið til fólkatingsvalið allarbestu vónir. Men vónin er sum kunnugt ljósagrøn og nú sita vit so her eina løtu og eru øll somul í sama lítla flogfari, sum sveimar onkrastaðni uppi yvir atlantshavi og tað er hugnaligt og kanska einir tveir gin & tonic kunnu svølgjast á leiðini, alt meðan vit í okkara stilla sinni stúra og undrast á øll tey, sum ikki tíma at vera við í okkara flogfari, men sum heldur vilja búgva í Danmark og aðrastaðni har tað eru fleiri biografar og caféir og Netto ikki um at tala.
Her á listablogginum eru vit - ikki tykkum at siga - bjartskygdar av lyndi og í dag feira vit, at val er í nánd og at tað heila vónandi verður betri um eitt bil, tá Føroya fólk hevur hugsað seg um "at velja tað besta áðrenn tey kross á blað skulu festa.." sum Sonhard sang á sinni. Ja, vónin er ljósagrøn eins og fólkatingsvalplakatirnar hjá Tjóðveldi, sum av órannsakandi áðum hevði valt eina ófrættakenda kombinatión av skríggjandi grønum bakgrundsliti og svarthvítt antikveraðum passmyndum, ið broytti sjálvt tey mest fittligu og dynamisku snýðini til uppafturgrivin hasbeens í plakatum, sum fyri tað mesta mintu um lýsingartilfar til night of the living dead. Og ikki vóru hinir flokkarnir petti betri. Fólkaflokkurin brúkti somu vónleysu kombinatión av grasgrønum og svørthvítum portrettmyndum. Við styling og fotoshop og øðrum fanansskapi vórðu hesi fólkini, sum vit kenna so væl, avskeplað við eitt sindur ov starandi eygum, eitt sindur ov slættari húð og eitt sindur ov klorinhvítum tonnum so at tað rann plakatáskoðaranum kalt niður eftir rygginum.
Valplakatir hava ikki sama stóra leiklut í valstríðnum í dag sum tær høvdu fyrr í tíðini, áðrenn sjónvarp og internet. Miðlaumhvørvið er broytt, men tað sær ikki út til, at framleiðararnir av valplakatunum hava gjørt sær greitt, at henda broyting er farin fram. Í øllum førum verður hildið áfram eins og einki var hent við plakatum, sum siga alsamt minni. Í einum so lítlum landi sum okkara átti ikki verið neyðugt at brúkt túsundavís av krónum uppá plakatir, sum bara eru meir og minni væl eydnaðar portrettmyndir av avvarðandi valevni og einum stórum bókstavi, sum vísur hvørjum flokki valevnið er í. Vit vita fyri tað mesta hvørji tey eru og vit vita hvussu tey síggja út uttan fotoshop og alt tað. Hví ikki lata valplakatirnar spegla tann stóra eldhug, ídni og áhuga, ið fyllir fólkini, sum fáa plakatirnar gjørdar og sum heingja plakatirnar upp? Uttan at hava nakað prógv, rokni eg ikki við, at plakatirnar flyta eina tí einastu atkvøðu. Og um vit ásanna hetta, at plakatirnar hjá flokkunum primert venda sær til veljararnar hjá somu flokkum, kundi tað kanska verið meira hóskandi at fingið greiðan politiskan boðskap í plakatirnar, sum kann virka savnandi í mun til kjarnuveljararnar og undirhaldandi hjá okkum øðrum.
Søgan hevur lært okkum at ræðast propagandaplakatir, men vit mugu ikki vera bangin fyri boðskapi fyri tað. Politikkur er fullur av sannførdum fólkum. Hví ikki brúka sannføringina, eisini í plakatunum. Til tess at fáa politiska boðskapin fram á besta hátt er tað ein fyrimunur at hugsa kreativt og øðrvísi bæði innihaldsliga og grafiskt og hetta er jú nakað, sum listafólk duga. Vit hava leitað fram nøkur listaverk, sangir, myndir og yrkingar m.a., har móttakarin onga løtu ivast í hvar hjartað hjá avvarðandi listafólki er. Vit ætla komandi tíðina at undirhalda við hesum verkum, men vit byrja til stuttleikar við nøkrum politiskum plakatum, val- og propagandaplakatum úr USA og Danmark. Summar eru stuttligar, aðrar eru flottar ella fittar og onkur er beinleiðis ólekkur sum hendan fyrsta, ein lýsing hjá Dansk Folkeparti, sum var partur av teirra valstríði í 2001.
Søgan hevur lært okkum at ræðast propagandaplakatir, men vit mugu ikki vera bangin fyri boðskapi fyri tað. Politikkur er fullur av sannførdum fólkum. Hví ikki brúka sannføringina, eisini í plakatunum. Til tess at fáa politiska boðskapin fram á besta hátt er tað ein fyrimunur at hugsa kreativt og øðrvísi bæði innihaldsliga og grafiskt og hetta er jú nakað, sum listafólk duga. Vit hava leitað fram nøkur listaverk, sangir, myndir og yrkingar m.a., har móttakarin onga løtu ivast í hvar hjartað hjá avvarðandi listafólki er. Vit ætla komandi tíðina at undirhalda við hesum verkum, men vit byrja til stuttleikar við nøkrum politiskum plakatum, val- og propagandaplakatum úr USA og Danmark. Summar eru stuttligar, aðrar eru flottar ella fittar og onkur er beinleiðis ólekkur sum hendan fyrsta, ein lýsing hjá Dansk Folkeparti, sum var partur av teirra valstríði í 2001.
Posted by Listin at 8:36 AM
Labels: KP


text:
Pál Joensen svam seg í finaluna í 1500 frí leygarmorgunin í Shanghai. Klokkan 3:30 føroyska tíð leygarmorgunin byrjaði seinasta avbjóðingin hjá Pál Joensen. Úrslitið gjørdist eitt sættapláss í finaluni og 15 sekundir undir kravtíðini til Olympiski leikir 2012, eins og hetta var ein betring av norðurlendska metinum, ið Pál setti til EM í Budapest seinasta ár.
Fýra riðlar vóru í 1500 frísvimjing, har bestu svimjararnir svimja í seinastu trimum riðlinum, meðan fyrsti er tann vánaligasti. Pál var tilmeldaður við sættu-bestu tíð og svam á næstbestu geil í 2. riðli. Hann lá væl fyri gjøgnum mesta partin av kappingini, men tá góð helvt var svomin leyp ungarski Gergo Kis á, og vann hann riðilin við tíðini 14.52,72 næstur honum var amerikansku Peter Vanderkaay við 14.54,99 og Chad la Tourette við 14.55,59 og so Pál við 14.56,66. Hetta var ikki nøkur ynskistøða, tá hugsað var um, at í næstu tveimum riðlunum vóru 4 svimjarar, ið høvdu betri tilmeldingartíð enn Pál. Jón Bjarnason sigur úr Shanghai, at Pál svam beint eftir ætlan, og pacetíðin var perfekt.
Sun skein, restin skuffaði
Í triðja riðlinum var tað bara Ryan Cochrane, ið var skjótari enn Pál. Samuel Pizetti, ið fekk bronsumerkið til EM í Budapest var næstan tvey sekund spakuligari enn Pál. Danski Mads Glæsner svam 15.12,52, næstan eitt sekund spakuligari enn OL-kravtíðin. Nú lýsnaði aftur, Pál lá nú á fimtaplássið, men enn var seinasti og skjótasti riðil eftir.
Í fjóðra og seinasta riðli var stórfavoritturin Sun Yang á geil 4, Sebastian Rouault á geil 5 og Osama Mellouli á geil 6, stór nøvn og alt svimjarar, ið hava svomið skjótari enn pál. Tá ið avtornaði var tað bara Sun Yang, ið svam skjótari, við bestu tíðini 14.48,13.
Finalan sunnudagin á døgurða
Finalan í 1500 frísvimjing verður svomið um døgurðatíð sunnudagin. Hon sæst beinleiðis á Eurosport og hoyrist á Rás 2.
Svimjararnir í finaluni eru:
SUN Yang CHN 14:48.13
KIS Gergo HUN 14:52.72
VANDERKAAY Peter USA 14:54.99
LA TOURETTE Chad USA 14:55.59
COCHRANE Ryan CAN 14:55.86
JOENSEN Pal FAR 14:56.66
MIYAMOTO Yohsuke JPN 14:57.12
PIZZETTI Samuel ITA 14:58.30
Við sættaplássið merkir tað, at Pál Joensen liggur á geil 7 í finaluni.


text:
Ársaðalfundur Føroya Fróðskaparfelags verður á Føroyamálsdeildini á Debesartrøð fríggjadagin 28. november kl. 17.30. Ársaðalfundurin byrjar við limafundi kl. 16, har norski søgufrøðingurin Erling S. Sandmo fer at halda fyrilestur um svian Olaus Magnus. Fyrilesturin verður á Føroya Landsbókasavni og er almennur. Aftan á aðalfundin verður borðhald í Loftsstovuni á Føroyamálsdeildini. Felagsins vegna Nevndin
‘Handan leiktjøldini í altjóða gerðarrættarmálunum millum Føroyar og ES’ er heiti á almennum fyrilestri, sum Bjørn Kunoy doktari í lóg fer at halda í Norðurlandahúsinum mikukvøldið 5. november kl. 19.30. Í stríðnum um felags umsiting av uppsjóvarfiski fekk ES sær til vega eina heimildarreglugerð, so at møguligt skuldi verða hjá ES at seta í verk
Continue Reading…
Føroya Fróðaskaparfelag ger nú eina roynd at taka tiltakið við Glotta uppaftur. Fyrsti Glotti í hesum umfari verður í skúlastovuni á Føroyamálsdeildini hósdagin 30. oktober kl. 15. Maria Dam Dr. Sc. í evnafrøði og deildarleiðari á Umhvørvisstovuni fer at hava framløgu um støðuna í Føroyum viðvíkjandi Perfluorinated Compounds, stytt PFC. Í framløguni fer Maria at
Continue Reading…


text:
Smíða víkingaskip
Saga Oseberg
03-03-2016
Mánakvøldið 7. mars kl. 19 verður fyrilestur um at smíða eitt víkingaskip. Fyrilesturin verður í framsýningarhølunum hjá Søvnum Landsins í Brekkutúni 6.
Fyrilestrahaldari er Geir Magne Røvik, skips- og bátasmiður ið smíðaði Saga Oseberg og Klåstadskipið.
Geir kemur at hava ábyrgdina av at fyrsta føroyska víkingaskipið verður smíðað. Hann fer at greiða frá arbeiðinum við at smíða víkingaskipið og um Tuneskipið, sum er fyrimyndin til okkara víkingaskip.
Tuneskipið varð funnið við Sarpsborg í Noreg í 1867, og leivdirnar eru at síggja á Bygdøy.
Við hesum fara føroyingar nú sum teir fyrstu í heiminum at endurbyggja hetta víkingaskipið frá 900-talinum.
Fyrilesturin er eitt gott høvi at kunna seg meira um hesa stóru verkætlan. Somuleiðis verður høvi til at melda seg sum lim í felagnum Víkingaskipið.
Sunnudagin 6. mars fáa suðuroyingar høvi at hoyra Geir Magna Røvik greiða frá. Fyrilesturin sunnudagin verður í skúlanum í Hovi kl. 14.30
Nevndin fyri felagið Víkingaskipið


text:
Tíðindi
Útferð til Glinsból
Í góðveðrium týsdagin 22. august fóru næmingar og lærarar á Miðnámi í Vestmanna ein túr niðan í Glinsból.
Gingið varð frá skúlanum og eftir vegnum niðan móti byrgingunum hjá SEV í Fonsdali.
Áráka Glinsból varð leiðin løgd oman gjøgnum bøin niður í Glinsból og til stóra hylin í Fossá.
Har sótu vit og hugnaðu okkum eina løtu. Nøkur fingu sær ein drekkamunn og ótu matpakkan.
Síðan gekk leiðin longur niðan til niðaru byrgingina hjá SEV á Lómundaroyruni, áðrenn gingið varð oman aftur á skúlan.
Her eru nakrar myndir frá túrinum.